«Έχω χάσει τον μπούσουλα με τον όρο πρωτοπορία» - Inda News\nΑρχική » Άποψη » «Έχω χάσει τον μπούσουλα με τον όρο πρωτοπορία»\nΈχει μια ζεστή φωνή ο Μιχάλης Μανουσάκης. Κι αν η αφήγησή του ασκεί τόση γοητεία, είναι γιατί αισθάνεσαι την απόσταση που χωρίζει τα Χανιά των παιδικών του χρόνων με την Ανώτατη Σχολή Καλών Τεχνών σχεδόν μηδαμινή. Κι όση σημασία αποδίδει στη ζωγραφική του άλλη τόση έχουν τα παλιά, παιγμένα από τον χρόνο παιχνίδια της συλλογής του. Έτσι ζωγραφίζει o δημιουργός, παίζοντας όπως λέει στο liberal, με την απολύτως σοβαρή πρόθεση να σμίξει τα αντίθετα και να δείξει την ανθρώπινη συνθήκη στη λύπη και τη χαρά μαζί.\nΑπό το μάθημα του Δημοσθένη Κοκκινίδη ως το μάθημα που ο ίδιος παραδίδει στην ΑΣΚΤ, η διαδρομή του Μανουσάκη μοιάζει με το αγαπημένο του παιχνίδι, ένα λεωφορείο με την ταμπέλα «Παρίσι – Αθήνα». Φέρει το τραύμα μιας αποτυχίας, αλλά σήμερα είναι μοναδικό. Η κουβέντα με τον ζωγράφο έγινε στην «έκφραση-γιάννα γραμματοπούλου» (Βαλαωρίτου 9), όπου παρουσιάζει τα τελευταία του έργα έως 21/3.\n– Από τα χρόνια της σπουδής στον Κοκκινίδη, τί πήρατε ως δάσκαλος;\nΌπως εξελίσσεται η τέχνη σήμερα, δε νομίζω ότι ο δάσκαλος έχει ένα συγκεκριμένο πράγμα να σου πει κι εσύ να το κρατήσεις σαν φυλαχτό. Αυτό που κρατάς από τον δάσκαλο, είναι μάλλον η ατμόσφαιρα που συμβαίνει στο εργαστήριο, η στάση του απέναντι στα πράγματα και συνολικά στη σχολή. Και βέβαια, αυτά που μεταφέρεις στους φοιτητές κι αυτά που εσύ παίρνεις από αυτούς: διδασκαλία είναι η ανταλλαγή των πραγμάτων. Παλιότερα, λέγαμε για το χρώμα ότι ο Μόραλης πιστεύει αυτό, ο Μαυροΐδης το άλλο. Νομίζω ότι ο Κοκκινίδης είχε τόσο πλατιά παιδεία που σε ηλέκτριζε και σε έβαζε να βρεις τον εαυτό σου, να δεις τα δικά σου πράγματα. Για μένα αυτό ήταν μεγάλη διδασκαλία!\n– Άρα, θα μπορούσε να πει κανείς ότι επιδιώξατε μια ευρύτητα, μια ανοιχτοσύνη στο δικό σας μάθημα;\nΝαι, ήταν μάθημα για μένα, γιατί δεν είμαι εγώ η σχολή, ούτε το κτίριο. Είναι ο τόπος που συναντιόμαστε κι ανακαλύπτουμε πράγματα μαζί, συνέχεια. Είναι φορές που λέω στους φοιτητές “σας ευγνωμονώ γιατί μου δίνετε τη δυνατότητα να σκεφτώ δυνατά”. Σπίτι μου δεν θα μπορούσα να το κάνω αυτό. Τα παιδιά μου δίνουνε την ευκαιρία να μεταφέρω αυτό που γνωρίζω και να το ανακαλύπτω ξανά, γιατί σαν όντα έχουν τη δική τους εμπειρία, άλλες ανάγκες, ένα άλλο βλέμμα στα πράγματα. Για μένα, λοιπόν, αυτή η διαφορά της ηλικίας είναι τροφή και είναι αληθινά γοητευτικό να μεγαλώνεις με νέα παιδιά. Δεν έχεις καταλάβει τον χρόνο που έχει περάσει. Και είναι πολύς, αν σκεφτείς ότι φέτος ολοκληρώνεται ένας κύκλος, γιατί συνταξιοδοτούμαι. Είμαι στη Σχολή από το 1987.\n– Σας κρατάνε τα παιδιά «νέο»;\nΈχω αυτή την αίσθηση. Νομίζω ότι αυτή τη δουλειά την οφείλω περισσότερο σε αυτά, γιατί “τσεκάρομαι”. Υπάρχει δηλαδή ένας έλεγχος εσωτερικός, γιατί αναζητώ περισσότερο τα πράγματα κι αυτό με κάνει να νιώθω “παρών”. Πολύ σημαντικό αυτό… κι ας είναι ψέμα.\n– Έχετε ζήσει κοντά τρεις γενιές ζωγράφων. Πώς βλέπετε τους νεότερους;\nΤα πράγματα ευτυχώς μεταβάλλονται. Η γενιά η δική μου, μέσα από την εμπειρία των δασκάλων για τη διδασκαλία, είχε ένα ρυθμό που μας βοηθούσε να φύγουμε από το “βλέπω-κάνω”. Έτσι, θέλαμε να δημιουργήσουμε νέους ορίζοντες, νέους κόσμους. Μετά τον Κοκκινίδη προσπαθήσαμε να δείξουμε μια άλλη διάσταση του κόσμου: πως δεν υπάρχει μόνο αυτό που σκέφτομαι, αλλά κι αυτό για το οποίο αγωνιά ο κόσμος γύρω μας.\n– Πολλές φορές, όμως, έτσι όπως εξελίσσεται η τέχνη, δείχνει τα πράγματα δυσνόητα, για να μην πούμε ακατανόητα.\nΝαι, ωστόσο, θεωρώ ότι έχουν λόγο που υπάρχουν και καλώς υπάρχουν. Δεν είναι απαραίτητο να εξηγούνται όλα.\n– Τα παιδιά στη σχολή τι αναζητούν; Επαγγελματική αποκατάσταση ή να γίνουν δημιουργοί;\nΚοιτάξτε, εκεί έξω η κατάσταση είναι κυνική. Ευγνωμονώ που είμαι καθηγητής σε ένα πανεπιστήμιο κι έχω ένα μισθό. Πονάει η ψυχή μου με κάποιον που δεν το έχει αυτό γιατί τα πράγματα δεν κινούνται. Και είναι ένα θέμα πόσο την αφορά αυτό την πολιτεία. Να το θέσω καθαρά: φαίνεται ότι ποτέ δεν την αφορούσε το εικαστικό κομμάτι. Κι αυτό το βλέπουμε όταν οι εικαστικοί μας πηγαίνουν στη Μπιενάλε της Βενετίας.\nΕίναι ένα διεκπεραιωτικό γεγονός που δεν φροντίζουν αυτό το πράγμα να το εξάγουνε. Η Ελλάδα, όμως, δεν είναι μόνο οι κολόνες και τα βυζαντινά. Σίγουρα, είναι πολύ σημαντικά. Αλλά υπάρχει και ένας νέος κόσμος με καλό υλικό. Μπορεί να μην έχουμε ενταχθεί στην πρωτοπορία, αλλά έχουμε καλούς καλλιτέχνες. Και η πολιτεία δεν έχει φροντίσει να δημιουργήσει τις προϋποθέσεις για να δοθεί βήμα στη σύγχρονη ελληνική τέχνη. Είναι κρίμα, γιατί οι καλλιτέχνες κάνουν αυτό που μπορούν και υπάρχει δυναμικό. Αλλά δεν αρκεί από μόνο του.\n– Εσείς, οι καθηγητές, τους λέτε πόσο κυνικά είναι τα πράγματα;\nΔεν χρειάζεται να το πούμε, το βλέπουνε. Όταν διορίστηκα στη σχολή δεν πήγα να παραστήσω κάποιον που θα ανοίξει δρόμους ώστε να βγάλουν τα παιδιά χρήματα . Δεν είναι αυτός ο ρόλος μου. Το ποιητικό κομμάτι που με διέπει, που με μεγαλώνει και με κάνει να επικοινωνώ με τους άλλους, αυτό είναι που θέλω να μεταφέρω στα παιδιά για να μπορέσουν να επιβιώσουν ψυχικά μέσα από το αντικείμενό τους. Εγώ επιβιώνω ψυχικά μέσα από την ζωγραφική μου. Έχω την πολυτέλεια όμως να μπορώ να πληρώνω το νοίκι μου και το σπίτι του παιδιού μου που σπουδάζει. Όταν δεν τα έχεις αυτά, δεν ξέρω τι συμβαίνει.\nΘα σταματήσει αυτό, αν η Πολιτεία αποφασίσει ότι ο καλλιτέχνης είναι μια ιδιαίτερη περίπτωση που αξίζει τον κόπο, όχι να τον επικροτεί, αυτό είναι το λιγότερο, αλλά να του δώσει χώρο να μπορέσει να αναπτύξει την πνευματικότητά του. Δεν θέλει χειροκροτήματα ο καλλιτέχνης.\n– Αναφέρατε πριν τον όρο πρωτοπορία. Τι σημαίνει αυτό σήμερα;\nΣήμερα έχω χάσει τον μπούσουλα. Διότι δεν ξέρουμε πού να σταθούμε, δεν ξέρουμε δηλαδή το σημείο που μπορούμε να αναφερθούμε σε αυτή. Μεγάλωσα με την αίσθηση ότι εγώ είμαι μοναδικός, εσύ, ο άλλος είναι μοναδικός. Αυτή η μοναδικότητα αν αναδυθεί, θα φανεί και η ιδιαιτερότητά σου κι αυτό που μόνο εσύ μπορείς να κάνεις. Η πρωτοπορία όμως για να κάνω τέχνη – χωρίς νόημα, χωρίς λόγο -, επειδή τα πράγματα έχουν φτάσει στα άκρα, δεν ξέρω πώς συμμαζεύεται!\n– Σας ρωτώ γιατί βλέπουμε στις σχολές – και στα μουσεία σύγχρονης τέχνης – ότι όλο και περιορίζεται ο χώρος που δίνεται στη ζωγραφική.\nΔεν θέλω να μπω σε αυτό το παιχνίδι γιατί θ’ ανοίξουνε οι ασκοί του αιόλου που δε θα θελα. Στενοχωριέμαι πάρα πολύ που οι μεν θεωρούν την ζωγραφική ΔΕΝ και οι δε θεωρούν τα άλλα ΔΕΝ. Δεν υπάρχουν αυτά τα πράγματα. Αν έχει λόγο αυτό το έργο που κάνεις, θα φανεί. Το ίδιο μπαγιάτικο είναι ένα έργο με επίφαση πρωτοπορίας, όσο μπαγιάτικο είναι κι ένα πορτρέτο που θα ζωγραφίσεις χωρίς λόγο. Με ενδιαφέρει τι φρεσκάδα και τι ιδιαιτερότητα φέρνει το καθετί. Ζω με ανθρώπους που έχουν παρωπίδες κι αυτό με τρελαίνει! Γιατί είναι δογματικοί κι αυτοί που είναι στα μουσεία και οι περισσότεροι τριγύρω. Το δόγμα με τρελαίνει! Μια αντίδραση σήμερα είναι που έβαλα κορνίζες στα έργα μου.\n– Πώς αντιδράτε με αυτή;\nΗ κορνίζα είναι ένα παράθυρο στον κόσμο. Παλιά ιστορία της Αναγέννησης. Όμως, μέσα σε αυτό το παράθυρο μπορούν να γίνουν τα μύρια όσα που δεν έχουν γίνει στα παράθυρα αυτές οι ιστορίες. Ο Χότζκιν παίρνει το κάδρο και το ζωγραφίζει. Δεν το ακυρώνει, το εμφανίζει. Κρατά δηλαδή μια επαφή με το παρελθόν και του δίνει μια νέα διάσταση. Είμαι λάτρης αυτού του ζωγράφου, τον αγαπάω. Αλλά νομίζω και το ίδιο το κάδρο έχει λόγο κι, αν θες, ένα σχόλιο. Μπορεί να είναι και ειρωνεία.\n– Σε σας έτσι λειτουργεί;\nΝαι, αλλά όχι μόνο. Είναι σαν ένα όριο που τα πράγματα συμβαίνουν εδώ κι έχουν ένα φως. Γι’ αυτό θέλησα να βάψω και τον τοίχο ολόγυρα – το βλέπω συνολικά – (ενν. στην γκαλερί «έκφραση»).\n– Είναι και αντίδραση στην ψηφιακή εποχή;\nΌχι, εμένα μ’ αρέσουν πάρα πολύ όλα αυτά, γιατί είναι η εποχή μου. Θεωρώ ότι όλες οι μορφές τέχνης από την στιγμή που είναι έργα ανθρώπων, είναι μέσα στο παιχνίδι. Μα όλα, τίποτα δεν θα πέταγα από την ιστορία της τέχνης. Ακόμη και τα φασιστικά έργα, μέσα! Ορίζουν μια εποχή, δηλώνουν κάτι. Εμένα με αφορά ότι είναι έργα ανθρώπων είτε μέσω της προπαγάνδας είτε… Με συγχωρείτε δηλαδή ο ζωγράφος δεν «προπαγανδίζει» τα συναισθήματά του;\n– Στον φασισμό ή τον κομμουνισμό έχει σκοπό που το κάνει.\nΝαι, αλλά είναι έργα ανθρώπων. Και μάλιστα, πολλά από αυτά είναι ιδιαίτερης ποιότητας.\n– Αναφέρατε ότι είστε άνθρωπος της εποχής. Βλέποντας το έργο σας, θα μπορούσε να πει κάποιος ότι είστε ζωγράφος που νοσταλγεί, που ακουμπά στην παιδική ηλικία. Έργα σας έχουν ευθείες αναφορές σε αυτή και συλλέγετε παιχνίδια.\nΟι γονείς μας είναι η ιστορία μας. Δεν την αποποιούμαστε, την κουβαλάμε και μάλιστα, μέχρι να πεθάνουμε, λέμε η μάνα μας. Νομίζω ότι η ιστορία των πραγμάτων που με έχουνε μεγαλώσει, χρόνο τον χρόνο, επαναπροσδιορίζουν καταστάσεις και δίνουν άλλη διάσταση σε κάθε ηλικία που περνάει. Μεγαλώνοντας ξανασυναντώ πρόσωπα και πράγματα. Αλλά δεν νοσταλγώ σαν νοσταλγός. Κουβαλώ αυτά τα πράγματα σαν εφόδιο για να πάω παραπέρα. Νιώθω άνθρωπος της εποχής μου προφανώς, γιατί αγαπώ καθετί που δημιουργείται. Αυτή η τεχνολογία που είπες πριν, η ψηφιακή εικόνα, με ενδιαφέρει πάρα πολύ. Απλά εγώ δεν μπορώ να το κάνω. Αν μου χρειαστεί, δεν αποκλείεται να το αναζητήσω. Ας πούμε, έχω κάνει εγκαταστάσεις ή η έκθεση που είχα κάνει στο ΕΜΣΤ με τα παιχνίδια ήταν μία πράξη που δεν θα μπορούσε να ζωγραφιστεί γιατί μίλαγα μέσω των ντοκουμέντων. Πώς να ζωγραφίσεις ένα ντοκουμέντο; Και βέβαια, δεν αποποιείσαι την ζωγραφική, αλλά ό,τι θες να πεις, σου ορίζει τον τρόπο. Αν αύριο θέλω να μιλήσω για μία ιστορία που μπορεί να ερμηνευτεί μέσα από την ψηφιακή εικόνα, δεν έχω θέμα, θα το κάνω. Δεν έχω δηλαδή ταμπού ή δεν είμαι δογματικός να κάνω πράγματα που με «κλειδώνουνε».\n– Φέτος είπατε είναι η τελευταία σας χρονιά στη σχολή. Πώς νιώθετε;\nΝιώθω ευτυχής που φεύγω, έχω πάρει αυτά που χρειαζόμουνα και νομίζω ότι θέλω το ελεύθερο του χρόνου για να μπορώ να κάνω αυτά που έχω προγραμματίσει.\n– Όπως; Θέλω να πω, είστε άνθρωπος που ζωγραφίζει (με διακόπτει λέγοντας «συνέχεια»), δεν σας εμπόδισε, λοιπόν, η διδασκαλία.\nΘέλω να ταξιδέψω, όχι όμως για να δω ζωγραφική. Θέλω να πάω σε μουσεία παιχνιδιών, να βρω κι άλλα παιχνίδια. Θέλω να κάνω κάτι με αυτά, να φτιάξω ένα χώρο διαδραστικό για τα παιδιά στην πόλη μου τα Χανιά, αν τα καταφέρω, με το υλικό των παιχνιδιών που έχω. Θέλω να είναι ένας χώρος που τα παιδιά θα ανακαλύπτουν το παρελθόν του παιχνιδιού, θα μπορούν να διαχειρίζονται τα πράγματα που έχουν χαρά και ευχαρίστηση μέσα από την ζωγραφική και τη γλυπτική και να μπορούν να επικοινωνούν, να συνεκθέτουν και με άλλα παιδιά της Ελλάδος.\n– Έχετε ξεκινήσει τις διαδικασίες;\nΈχω συζητήσει με το Δήμο, ήδη θα κάνω μία έκθεση με το παιχνίδι μετά την συνταξιοδότησή μου και μάλιστα έχει επετειακή διάσταση για το ’21. Θα έχει μόνο παιχνίδια στη δημοτική πινακοθήκη και για τα υπόλοιπα βλέπουμε. Θεωρώ το παιχνίδι και την ζωγραφική μου ισόβαρη. Στη ζωγραφική μου χρησιμοποιώ χρώμα για να την εκφράσω και στο παιχνίδι εκφράζω κόσμους. Τα παιχνίδια είναι, για μένα, μικρά γλυπτά που αντέξανε στον χρόνο και υπάρχει μία ταύτιση της ζωγραφικής μ’ αυτά. Και τα δύο, εκτός από αισθητικό γεγονός, έχουν το στοιχείο του παιχνιδιού. Γιατί και η ζωγραφική τι είναι, αν δεν είναι παιχνίδι;\n– Ζωγραφίζετε, λέτε, «παίζοντας»;\nΔεν είμαι βαθυστόχαστος και δεν αγαπώ τη μελούρα. Ο άνθρωπος κουβαλά τη χαρά και τη λύπη μαζί. Έτσι και στη ζωγραφική μου, ενώ υπάρχει μια δραματικότητα στα σώματα που μερικές φορές δείχνουν πληγωμένα, καμένα, άλλοτε σαν σκαμμένα, όμως υπάρχει ένα χρώμα, το οποίο μοιάζει να «μελώνει» τα πράγματα. Όχι να τα καλύπτει. Ίσως ακούγεται αντιφατικό, αλλά με ενδιαφέρει γιατί έτσι συναντιούνται τα αντίθετα. Δεν είμαι όμως ο μοναδικός! Κι ο Μπέικον, ο Σουτίν, ο Γκόγια, πολλοί ζωγράφοι το ίδιο κάνουν.\n– Υπάρχει και μια ειρωνεία στην ανθρώπινη συνθήκη όπως την αποδίδετε;\nΥπάρχει, αλλά δεν είναι αυτός ο σκοπός μου. Προκύπτει. Όταν ζωγραφίζω, δεν ξέρω τι θέλω να κάνω. Έχω μάθει μέσα από τον Κοκκινίδη – να, ένα άλλο μάθημα – ότι μια εικόνα έχει μία οργάνωση σχημάτων και χρωμάτων. Εγώ ξεκινώ με γραμμές, σχήματα που αυτά σιγά-σιγά μου αποκαλύπτουν ένα γεγονός. Ξέρω ότι σίγουρα θα βγει κάτι που θα έχει μια εικόνα, θα αφηγείται κάτι, αλλά αυτό θα προκύψει μέσα από την οργάνωση των σχημάτων. Αυτή λοιπόν είναι που θα μου δώσει το περιεχόμενο, καθώς δεν το ξέρω από πριν. Και είναι φορές που συναντώ ειρωνεία, επιθυμία, χαρά, θάνατο. Αυτή η ανακάλυψη είναι μαγεία!\nΟ φίλος μου ο Μισούρας λέει ότι ο ζωγράφος μοιάζει με τον αρχαιολόγο. Σκάβεις για να ανακαλύψεις, χωρίς να ξέρεις τι. Είναι ακριβώς το ίδιο πράγμα. Ο μουσαμάς ή το ξύλο, η επιφάνειά σου είναι ένα χαοτικό σχήμα. Είναι μια «ρουφήχτρα» που σε τραβάει και φοβάσαι να μπεις. Σιγά σιγά όμως μπαίνουν τα στοιχεία, ώσπου σου αποκαλύπτεται κάτι. Νομίζω ότι αν ήξερα τι ήθελα να φτιάξω, δεν θα το κανα. Έχω την ανάγκη δηλαδή να ανακαλύψω πράγματα ή να αποκαλύψω πράγματα σε εμένα τον ίδιο. Κι αν αυτά έχουν λόγο, αφορούν και τον άλλο. Αλλιώς, δεν ωφελεί να το δείξω.\n– Άρα, πριν το τελικό αποτέλεσμα διώχνετε πολλά;\nΌχι, έχουν προκύψει πολλά που σβήνονται, αλλάζουν, μετακινούνται. Είναι φορές που μοιάζει με κακοτεχνία το ξύσιμο που κάνω όταν μετακινώ τα πράγματα, αλλά δεν το νιώθω έτσι. Είναι σαν να έχει το έργο μια διαδρομή. Είναι μέρος του έργου και μ’ αρέσει σαν διαδικασία. Νομίζω ότι υπάρχει ένα μυστήριο στον καθένα μας που αποκαλύπτει τα πράγματα, γιατί σίγουρα δεν μοιάζουν μεταξύ τους. Εκτός από ορισμένους ζωγράφους που λες μα με καρμπόν τό φτιαξε;\n– Φαντάζομαι ότι δεν αγαπάτε τέτοιους ζωγράφους.\nΌχι, εκτός αν διέπονται από λαϊκή διάθεση. Γιατί η λαϊκή ζωγραφική, ο Καραγκιόζης ας πούμε, είναι σαν καρμπόν. Με ενδιαφέρει το ότι μοιάζουν όλες οι φιγούρες, αλλά με νοιάζει γιατί κάθε φιγούρα έχει παιχτεί, έχει ζήσει διαφορετικά πράγματα μέσα από τη φωνή του καραγκιοζοπαίχτη.\n– Αυτό συμβαίνει και στα παιχνίδια;\nΝαι, αυτά που αγαπώ είναι όσα έχουν παιχτεί. Αυτά που τα έχουν ακουμπήσει δάχτυλα. Όχι αυτά που είναι στα κουτιά κι αξίζουν πολύ περισσότερο.\n– Έχετε αγαπημένο;\nΈνα τσίγκινο λεωφορείο που γράφει «Παρίσι – Αθήνα». Γιατί αγαπημένο; Ίσως γιατί θυμίζει τότε που δεν μπήκα στη σχολή και πήρα το λεωφορείο για το Παρίσι. Είναι του 50’-60’από τον Ανανιάδη κι όταν το ανακάλυψα, χρειάστηκε ν’ ανέβω Θεσσαλονίκη για να το αγοράσω. Σπάνιο αντικείμενο, τό χουν λίγοι… ο Μαντζαβίνος δεν τό χει! (αναφέρεται στον ζωγράφο και συμφοιτητή από τα χρόνια της σχολής που κι αυτός είναι συλλέκτης παιχνιδιών).\n– Aναφέρατε και τον θάνατο σε αυτά που προκύπτουν. Διάβαζα από συνέντευξη του Πεντζίκη πως έβλεπε τον θάνατο ως μια όμορφη γυναίκα με φουρφουρένιο φόρεμα και ένα εντυπωσιακό καπέλο με φτερό.\nΜα θα πρέπει να είχε δει το All that jazz! (ταινία του Μπομπ Φόσι με την Τσέσικα Λανγκ στο ρόλο του θανάτου).\n– Δύσκολο να το φανταστείς για Πεντζίκη. Πώς θα τον αποδίδατε εσείς;\nΔεν ξέρω πώς να τον ονοματίσω, πόσο μάλλον να τον ζωγραφίσω. Έχω χάσει τους γονείς μου από μικρός και η έννοια του θανάτου έχει μέσα μου περίεργη αίσθηση. Έχω μεγαλώσει με θυμό, γι’ αυτό και τον έχω εξοστρακίσει. Νομίζω ότι είναι πολλά αυτά που θέλω ακόμη να κάνω γι’ αυτό θα ήθελα χρόνο. Ε τώρα κι αν δεν τον έχω… τόσα έχουν γίνει! Μ’ αρέσει όμως μια φράση που έχω κρατήσει: ρωτά κάποιος σας τρομάζει ο θάνατος; Κι ο άλλος απαντά: με τρομάζει η εχεμύθειά του!


Ξεκίνησε η αντίστροφη μέτρηση για τον Αντρέα Μικρούτσικο ~ To papagalaki\nΞεκίνησε η αντίστροφη μέτρηση για τον Αντρέα Μικρούτσικο\nΤα περιθώρια στενεύουν για τον Ανδρέα Μικρούτσικο. Ο χρόνος πλέον μετράει αντίστροφα. Την Τετάρτη το απόγευμα έρχεται για μία ακόμη φορά αντιμέτωπος με τη θλιβερή πραγματικότητα. Κι αυτή τη φορά όσοι γνωρίζουν θεωρούν ότι δύσκολα θα βγει νικητής. Το σπίτι του βγαίνει σε πλειστηριασμό!\nΤιμή εκκίνησης; Το πολύ σεβαστό ποσό των 465.000 ευρώ (450.000 ευρώ για το σπίτι, 5.000 ευρώ για την αποθήκη και 10.000 ευρώ για το γκαράζ) - χρήματα που ο Ανδρέας Μικρούτσικος δεν διαθέτει για να πλειοδοτήσει, όπως εκμυστηρεύονται άνθρωποι από το στενό του περιβάλλον!\nΑναφερόμαστε στο σπίτι του στην Κηφισιά, στη συμβολή των οδών Μενάνδρου και Ευβοίας. Πρόκειται\nγια συγκρότημα κατοικιών του 1984 στο οποίο ο Ανδρέας Μικρούτσικος διαθέτει μια πολυτελή μεζονέτα με νόμιμη χρήση 160,90 τετραγωνικών μέτρων! Είναι τα τετραγωνικά που αναγράφονται στη δικαστική απόφαση για εκποίηση που πήρε στα χέρια του πρόσφατα και αφορούσε χρέος 49.000 ευρώ! Για το σπίτι ήδη υπάρχουν δύο υποθήκες σε τράπεζες (840.000 ευρώ η μία και 600.000 ευρώ η δεύτερη).\nΤα χτυπήματα της μοίρας τον τελευταίο χρόνο για τον Ανδρέα είναι απανωτά. Χωρίζει από τη σύζυγό του Δήμητρα, φεύγει από τη ζωή η πρώην σύζυγός του Μαρία Δημητριάδη, διακόπτεται η εκπομπή του στο Star λόγω μη ανταπόκρισης του κοινού, κινδυνεύει να χάσει όλα τα περιουσιακά του στοιχεία. Κλεισμένος στο «μοιραίο» σπίτι, ζει όλο αυτό το διάστημα στιγμές περισυλλογής, αυτοκριτικής και ανασύνταξης. Ολοι πίστευαν πως ο χρόνος θα κυλούσε υπέρ του. Η βοήθεια του κουμπάρου και φίλου του Δημήτρη Κοντομηνά δεν φαίνεται να τον έβγαλε από το αδιέξοδο. Μπορεί οι τράπεζες να καλύφθηκαν προσωρινά όσον αφορά τις απαιτήσεις τους και να μην προχωρήσουν σε κατάσχεση περιουσιακών στοιχείων, φαίνεται όμως ότι ο δημοφιλής και αγαπητός παρουσιαστής έχει πολλά ανοιχτά μέτωπα.\nΒέβαια, αυτό που τον συμβουλεύουν οι άνθρωποί του είναι το πλέον αυτονόητο. «Τα σπίτια ξαναγίνονται, εσύ να είσαι καλά». Το να βλέπει κανείς τους κόπους μια ζωής να εξανεμίζονται δεν είναι ό,τι καλύτερο. Μια ατυχής κίνηση για επένδυση αρκετών εκατομμυρίων που επιχείρησε ο Ανδρέας άλλαξε τη ζωή του. Δυστυχώς, προς το χειρότερο. Τη χρυσή περίοδο που συνεργαζόταν με τον Alpha, με ιδιοκτήτη τον κουμπάρο του Δημήτρη Κοντομηνά, εξασφάλισε σημαντικό ποσοστό στα στούντιο «Τσιλιγιάννης». Πάντα με την ελπίδα ότι πολλές παραγωγές του τηλεοπτικού Alpha θα φιλοξενούνταν σε αυτά τα στούντιο. Λογάριαζε, όμως, χωρίς τον ξενοδόχο, αφού λίγο αργότερα ο Δημήτρης Κοντομηνάς μεταβίβασε στους Γερμανούς το πλειοψηφικό πακέτο του σταθμού.\nΣήμερα, προσωπικά, οικονομικά, επαγγελματικά και συναισθηματικά αδιέξοδα, όλα μαζί, βαραίνουν ιδιαίτερα τον παρουσιαστή. Σε αυτό έρχεται να προστεθεί ακόμα μία δοκιμασία: Κινδυνεύει να χάσει το σπίτι του - κάτι που απευχόμαστε όλοι.\nΠρώτη φορά το ακούμε, τον έφαγε η Διδυμίσια γενικότερη σπατάλη.\n11 Ιανουαρίου 2010 - 12:28 μ.μ.\nΚρίμα δεν θα πει τίποτα...


ΤΡΑΠΟΥΛΟΧΑΡΤΟ: Ένας χρόνος από τη δολοφονία του Παύλου Φύσσα\nΞημέρωνε 18 Σεπτεμβρίου του 2013 όταν ο αντιφασίστας ράπερ Παύλος Φύσσας έπεφτε νεκρός στο Κερατσίνι μετά από επίθεση με μαχαίρι από τον χρυσαυγίτη Γιώργο Ρουπακιά. Η δολοφονία του χαρακτηρίστηκε πολιτική και έκτοτε ο Παύλος Φύσσας έγινε σύμβολο του αντιφασιστικού αγώνα.\nΠαράλληλα, η πολύμηνη ανακριτική διαδικασία ενέπλεξε πέρα από τον καθ’ ομολογία δολοφόνο του, και άλλα μέλη της Χρυσής Αυγής. Μάλιστα υπήρξε η αφορμή για να διερευνηθεί περαιτέρω η δράση της Χρυσής Αυγής, μέλη και ηγετικά στελέχη της οποίας έχουν προφυλακιστεί για σύσταση και διεύθυνση εγκληματικής οργάνωσης.\nΤρίτη 17 Σεπτεμβρίου 2013. Βράδυ. Ο Παύλος Φύσσας με την κοπέλα και την παρέα του παρακολουθεί το ποδοσφαιρικό παιχνίδι Ολυμπιακός- Παρί Σεν Ζερμέν σε καφετέρια στο Κερατσίνι. Μετά το πέρας του παιχνιδιού, και ενώ η παρέα τους μεταξύ των οποίων και κοπέλες, κινείται επί της οδού Τσαλδάρη, ομάδα ατόμων που φορούσαν μαύρες μπλούζες και κρατούσαν ρόπαλα, τους κυνηγάει .\nΟ Παύλος Φύσσας, γνωστός αντιφασίστας της περιοχής, δέχεται δύο χτυπήματα με μαχαίρι στον θώρακα και ένα στον αριστερό μηρό. Ενώ κείτεται αιμόφυρτος στο έδαφος και διατηρεί ακόμη τις αισθήσεις του, υποδεικνύει τον Γιώργο Ρουπακιά ως δράστη της επίθεσης. Μεταφέρεται στο Γενικό Κρατικό Νίκαιας, όπου διαπιστώνεται ο θάνατός του.\nΟ Γιώργος Ρουπακιάς ομολόγησε την δολοφονία του Παύλου Φύσσα ωστόσο κατά την απολογία του υποστήριξε ψευδώς πως δεν έχει στενή σχέση με την Χρυσή Αυγή. Από την πλευρά του ο αρχηγός της οργάνωσης, Νικος Μιχαλολιάκος σε δηλώσεις του για το συμβάν είχε κάνει λόγο για «λάσπη» και «σκευωρία» και για προσπάθεια να τεθεί η Χρυσή Αυγή εκτός νόμου. Πρόσφατα στο φως της δημοσιότητας ήρθαν τηλεφωνικές συνομιλίες στελεχών της Χρυσής Αυγής, δύο μόλις μέρες από τη δολοφονία, όπου εκτοξευόνται άθλιοι χαρακτηριστμοί και ύβρεις κατά του νεκρού.\nΕπίσης, ενώ αρχικά στα μέσα ενημέρωσης διαδόθηκε πως αιτία της δολοφονικής επίθεσης ήταν οπαδικές διαφορές, στη συνέχεια αποδείχτηκε περίτρανα πως το κίνητρο ήταν πολιτικό. Το θύμα της επίσης, ο Παύλος Φύσσος, καλλιτέχνης της ραπ - γνωστός ως Killah P- είχε αναπτύξει αντιφασιστική δράση.\nΚαταπέλτης για την στάση της αστυνομίας κατά τη δολοφονία του Παύλου Φύσσα υπήρξε η κατάθεση της 27χρονης συντρόφου του. Όπως περιέγραψε, η ίδια ούρλιαζε λέγοντας στους αστυνομικούς που βρέθηκαν στο σημείο πως η παρέα τους κινδυνεύει. Παρακαλούσε τους αστυνομικούς να τους βοηθήσουν, αλλά η απάντηση τους ήταν: «Δεν μπορούμε να κάνουμε τίποτα. Είναι πάρα πολλοί». Μία κοπέλα αστυνομικός κι ένας νεαρός αστυνομικός, ήταν οι μόνοι από την αστυνομική δύναμη που κινήθηκαν πεζοί προς το σημείο που βρισκόταν η παρέα του Παύλου Φύσσα.\nΑνήμερα της επετείου της δολοφονίας του Παύλου Φύσσα η απόφαση του Δικαστικού Συμβουλίου Εφετών\nΜε αφορμή την δολοφονία του Παύλου Φύσσα έγινε εισαγγελική έρευνα και στοιχειοθετήθηκε η κατηγορία σύστασης εγκληματικής οργάνωσης από την Χρυσή Αυγή και πλέον είναι θέμα χρόνου η έναρξη της δίκης.\nΜάλιστα, την Πέμπτη αναμένεται να αποφανθεί το αρμόδιο Δικαστικό Συμβούλιο για την παράταση ή μη της προσωρινής κράτησής στον Κορυδαλλό (κατ' ανώτατο όριο στους 18 μήνες) του αρχηγού της Χρυσής Αυγής Νίκου Μιχαλολιάκου, του υπαρχηγού της οργάνωσης Χρήστου Παππά καθώς και του Γιάννη Λαγού.\nΕπίσης, αναμένεται και η πρόταση του εισαγγελέα Εφετών προς το Συμβούλιο Εφετών ως προς το ποιοι θα πρέπει να παραπεμφθούν ενώπιον του Τριμελούς Εφετείου Κακουργημάτων.\nΝα σημειωθεί πως το Συμβούλιο Εφετών διατάσσει με βούλευμά τους την παράταση της προσωρινής κράτησης του Γιώργου Ρουπακιά, δολοφόνο του Παύλου Φύσσα εις βάρος του οποίου έχει εκδοθεί και δεύτερο ένταλμα προσωρινής κράτησης, τον περασμένο Οκτώβριο, για συμμετοχή σε εγκληματική οργάνωση.\nΥπενθυμίζεται πως μέχρι στιγμής έχουν κατηγορηθεί και απολογηθεί συνολικά 78 άτομα ως εμπλεκόμενα στην υπόθεση της εγκληματικής οργάνωσης, εκ των οποίων 30 έχουν προφυλακιστεί και έχουν οδηγηθεί στη φυλακή.\nΑνάμεσα στους βασικούς κατηγορουμένους, περιλαμβάνεται σύσσωμη η κοινοβουλευτική ομάδα της Χρυσής Αυγής. Οκτώ από τους 16 συνολικά βουλευτές της έχουν κριθεί προσωρινά κρατούμενοι- πρόκειται για τους: Ν. Μιχαλολιάκο, Χρ. Παππά, Ηλ. Κασιδιάρη, Νικ. Κούζηλο, Ι. Λαγό, Π. Ηλιόπουλος, Αρτ. Ματθαιόπουλο, και Γ. Γερμενή. Κατηγορίες έχουν αποδοθεί και στους Χρ. Αλεξόπουλο και Στ. Μπούκουρα, οι οποίοι αν και ανεξαρτητοποιήθηκαν παραμένουν εμπλεκόμενοι στην υπόθεση. Ο πρώτος μετά την απολογία του δεν προφυλακίστηκε εξαιτίας της αποχώρησής του -όπως αναφέρεται στο σχετικό σκεπτικό των ανακριτριών-, ενώ ο Στ. Μπούκουρας είναι προφυλακισμένος.\nΚεντρικά επίσης πρόσωπα στην επικείμενη δίκη είναι εκτός από τον Γιώργο Ρουπακιά, και άλλα στελέχη της οργάνωσης που είχαν δράσει στην περιοχή του Πειραιά και μεταξύ άλλων είναι εμπλεκόμενοι στον άγριο ξυλοδαρμό στελεχών του ΠΑΜΕ στο Πέραμα. Υπενθυμίζεται πως η εν λόγω επίθεση από τάγμα εφόδου της Χρυσής Αυγής ήταν οργανωμένη από την ηγεσία της οργάνωσης, όπως επιβεβαιώνεται και από σχετικό ηχητικό ντοκουμέντο.\nΗ δολοφονια του Παύλου Φύσσα ξεσήκωσε θύελλα αντιδράσεων. Πολιτικές παρατάξεις, συλλογικότητες αλλά και σοκαρισμένη η κοινή γνώμη καταδίκασε τη δολοφονική επίθεση. Διαδηλώσεις έλαβαν χώρα σε διάφορες πόλεις της χώρας αλλά και στο εξωτερικό. Χιλιάδες κόσμου βγήκαν στο δρόμο ενάντια στον φασισμό.\nΈναν χρόνο μετά την δολοφονία του Παύλου Φύσσα, συλλογικότητες, πολιτικές οργανώσεις της Αριστεράς και αντιφασιστικές κινήσεις διοργανώνουν σειρά δράσεων και εκδηλώσεων σε διάφορες πόλεις με βασικό σύνθημα«Ποτέ ξανά Φασισμός».\nΣτην Αθήνα, ο Αντιφασιστικός Σεπτέμβρης ξεκίνησε στη Ναυπηγοεπισκευαστική ζώνη στο Πέραμα το Σάββατο 13/9 με αντιφασιστικό φεστιβάλ.\nΤην Πέμπτη 18/9 στις 6 μ.μ διοργανώνεται συγκέντρωση στο σημείο της δολοφονίας του Παύλου Φύσσα στην Π. Τσαλδάρη και πορεία στους δρόμους του Κερατσινίου. Την ίδια μέρα, η οδός Π. Τσαλδάρη μετονομάζεται σε «Οδό αντιφασίστα Παύλου Φύσσα».\nΤην Παρασκευή 19 Σεπτέμβρη, διοργανώνεται μεγάλη συναυλία των φίλων του Παύλου Φύσσα και της πρωτοβουλίας «Δεν Ξεχνάμε» με τη συμμετοχή δεκάδων καλλιτεχνών, στο Σύνταγμα στις 5 μ.μ.\nΤην Κυριακή 21 Σεπτέμβρη στις 6 μ.μ έχει προγραμματιστεί αντιφασιστική συνέλευση, εκδηλώσεις και συναυλία του συντονισμού των συλλογικοτήτων στην Αμφιάλη.\nΤο Σαββατοκύριακο 27-28 Σεπτέμβρη διοργανώνεται Αντιρατσιστική Γιορτή στο λόφο Κολωνού.\nΤο Σάββατο 8 Νοέμβρη, δίνεται το πρώτο Πανευρωπαϊκό ραντεβού αντιφασιστικής δράσης και κινητοποιήσεων.\nΣτη Θεσσαλονίκη, την Πέμπτη 18 Σεπτέμβρη διοργανώνεται αντιφασιστική διαδήλωση στις 18:30 στο άγαλμα Βενιζέλου.\nΗ Κίνηση Απελάστε τον Ρατσισμό Θεσσαλονίκης καλεί στη διαδήλωση τονίζοτας μεταξύ άλλων στην ανακοίνωσή της πως: “ο φασισμός και το κυβερνητικό φλερτ μαζί του, απειλούν τα κοινωνικά, δημοκρατικά και εργατικά δικαιώματα όλων”, πως “πρέπει να κόψουμε τη φόρα στην Χρυσή Αυγή που επιχειρεί να ξαναβρεί χώρο με τα τάγματα εφόδου της” και πως “δεν θα αφήσουμε το αίμα του Παύλου να ξεχαστεί και οι δολοφόνοι του να πέσουν στα μαλακά”.\nΣτη διαδήλωση συμμετέχουν επίσης οι εργαζόμενοι της ΕΡΤ, το σωματείο εργαζομένων της ΕΥΑΘ, σχολικοί φύλακες νομού Θεσ/νίκης, οι ΕΛΜΕ της πόλης, το σωματείο εργαζομένων του ΨΝΘ, ο σύλλος εργαζομένων του ΟΚΑΝΑ, οι εργαζόμενοι της Coca Cola, το Εργατικό Κέντρο Θεσσαλονίκης, η ΕΔΟΘ, η Good As Youth και η ΚΕΕΡΦΑ.\nΣτην αντιφασιστική πορεία από το άγαλμα του Βενιζέλου συμμετέχει και καλεί ο ΣΥΡΙΖΑ Θεσσαλονίκης.\nΚάλεσμα για αντιφασιστική πορεία από το άγαλμα Βενιζέλου στις 18:30 έχει απευθύνει και η Αντιφασιστική Συνέλευση Αλληλεγγύης, υπογραμμίζοντας μεταξύ άλλων στην ανακοίνωσή της πως η ημέρα της δολοφονίας του Παύλου Φύσσα, “δεν είναι απλά μια μέρα μνήμης, αλλά μια νέα αφετηρία για να βρεθούμε ξανά όλοι και όλες μαζί στους δρόμους και να συνεχίσουμε πιο δυναμικά τον αγώνα ενάντια στο φασισμό από όπου κι αν προέρχεται. Ο Παύλος θα μας εμπνέει πάντα και θα μας θυμίζει την ανάγκη να αντιπαλέψουμε τον φασισμό σήμερα, τον καπιταλισμό πάντα”.\nΣτην αντιφασιστική διαδήλωση στο άγαλμα Βενιζέλου καλεί και η ΟΚΔΕ, αναφέροντας σε ανακοίνωσή της πως “Η φασιστική συμμορία της Χρυσής Αυγής δεν είναι μια απλή «εκτροπή» απ’ το «δημοκρατικό πολίτευμα». Τον δρόμο της έστρωσαν οι προηγούμενες κυβερνήσεις και ειδικά οι μνημονιακές – η κρίση, η ανεργία, η φτώχεια κλπ. αλλά και η σταυροφορία καταστολής των αγώνων, αντιμεταναστευτικής πολιτικής και ρατσιστικών πογκρόμ, μετεμφυλιακού τύπου όξυνσης ενάντια στο εργατικό κίνημα και την αριστερά. Ο μνημονιακός φασισμός θρέφει και τον χρυσαυγίτικο!”.\nΤην ίδια μέρα και ώρα η Αντιεξουσιαστική Κίνηση Θεσσαλονίκης καλεί σε αντιναζιστική συγκέντρωση στην Καμάρα με βασικό σύνθημα “Ο Πάυλος Φύσσας ζει, τσακίστε τους ναζί”.


Χρειάζεται να κατανοήσουμε ότι τα αρνητικά συναισθήματα έχουν ένα λόγο που έκαναν την εμφάνιση τους. Αποτελούν δηλαδή ένδειξη ότι κάτι σας ενοχλεί ή παρεμβαίνει στις επιθυμίες σας, τις αξίες σας, τις προσδοκίες κτλ. Αρά εσείς είναι αναγκαίο να κάνετε κάτι για αυτό.\nΑναγνωρίστε ότι κάτι μέσα ή έξω από εσάς σας ενοχλεί, το αντιπαθείτε ή γενικότερα αισθάνεστε άσχημα για αυτό. Αυτό μπορεί να φαίνεται προφανές, αλλά δεν είναι. Η κοινωνία δεν μας διδάσκει να ερχόμαστε σε ειλικρινή επαφή και έκφραση με τα συναισθήματά μας. Από μικρά παιδιά, όταν κάτι μας πονάει, μας διδάσκουν ότι με μια καραμέλα, ένα παιχνίδι, ένα φιλί θα νιώσουμε καλύτερα, αυτό φυσικά δεν είναι αλήθεια. Αν δεν κάνουμε κάτι ενεργά τίποτα δεν πρόκειται να συμβεί. Και όσο νωρίτερα το κάνουμε τόσο το καλύτερο.\nΕντοπίστε ποιο είναι ακριβώς το συναίσθημα. Μερικοί άνθρωποι αισθάνονται θυμό, ενώ το πραγματικό τους συναίσθημα είναι η θλίψη, ο φόβος ή ακόμη και η ενοχή.\nΜάθετε να προσδιορίζετε την ένταση του συναισθήματος, το συντομότερο δυνατό. Όσο υψηλότερη είναι η ένταση του συναισθήματος, τόσο λιγότερο έλεγχο έχουμε πάνω σε αυτό.\nΕντοπίστε τι είδους σκέψεις έχετε σχετικά με αυτή την κατάσταση, τα άτομα που εμπλέκονται σε αυτήν και τον εαυτό σας. Να θυμάστε ότι ανεξάρτητα από την κατάσταση, οι σκέψεις μας κάνουν να βιώνουμε συναισθήματα.\nΠρακτικά μάθετε μερικές τεχνικές που βοηθούν στην εξάλειψη ή τη μείωση των αρνητικών συναισθημάτων. Για παράδειγμα, πώς να αναγνωρίζετε τα διαφορετικά στυλ της σκέψης, πως να βιώνετε ευκολότερα τις αλλαγές, πως να χαλαρώνετε και να αναπνέετε σωστά κλπ.\nΕάν η κατάσταση έχει μια λύση, πάρτε άμεσα μέτρα για την επίλυση της. Χρησιμοποιώντας σωστές τεχνικές επικοινωνίας, σωστή διαχείριση του χρόνου, θέτοντας τα θέματα με την δική σας σειρά προτεραιότητας κλπ..\nΜάθετε να ζείτε στο παρόν. Αφήστε το παρελθόν πίσω σας και χρησιμοποιήστε το μονάχα για τις εμπειρίες που σας δίδαξε. Μην ζείτε σε αυτό.\nΤο μέλλον είναι ένας δρόμος μονής κατεύθυνσης. Μην οδηγείτε αντίθετα στον χρόνο, αφήστε τα βάρη του παρελθόντος και φόβους και ζήστε όμορφα το παρόν βάζοντας τις βάσεις για ένα καλύτερο μέλλον. Να θυμάστε πάντα πως δεν υπάρχει πρόβλημα που δε μπορεί να λυθεί.\nΤο Κλειδί της Σκέψης – tokleidi.com


5 Νοεμβρίου 2021 Από Ξανθή Σωτηροπούλου\nΟ κλάδος μας δίνει, τον τελευταίο χρόνο, μια ιστορικών διαστάσεων μάχη για την υπεράσπιση της Δημόσιας εκπαίδευσης και του Δημόσιου Σχολείου, ενάντια στην κατηγοριοποίηση σχολείων/μαθητών/εκπαιδευτικών, όπως επιχειρείται από την αντιεκπαιδευτική πολιτική όπως υλοποιείται με τους νόμους4692/20 και 4823/21 για την αξιολόγηση.\nΑπευθυνόμαστε με αγωνία και αίσθημα ευθύνης σε ολόκληρη την κοινωνία:\n• Θα υπάρχει δημόσιο σχολείο και δημόσια παιδεία ή οι κυβερνώντες θα αποποιηθούν της αποκλειστικής ευθύνης στήριξης του σχολείου και θα εμπορευματοποιηθούν τα πάντα;\n• Θα υπάρχει μόρφωση και γνώση ή τα πάντα θα μετατραπούν σε λειτουργικές δεξιότητες που θα αποτιμώνται με συνεχείς εξετάσεις;\n• Θα υπάρχει δημόσια παιδεία για όλους/όλες ή η διαφοροποίηση θα πετάει «απ’ έξω» όσους δεν έχουν γεμάτο πορτοφόλι;\n• Τα σχολεία θα λειτουργούν δημοκρατικά και ισότιμα ή θα βρίσκονται στην κυριαρχία ενός διευθυντή – manager αποκομμένου από τον σύλλογο διδασκόντων, ανταγωνιζόμενα και κατηγοριοποιημένα;\n• Θα υπάρχει πλήρης κρατική χρηματοδότηση ή θα ψάχνουμε χορηγούς, δρόμο που ανοίγουν οι προβλέψεις άρθρων του Ν. 4823 ;\nΣτη μάχη που δίνουμε αντιμετωπίζουμε τη βία και τις απειλές, τον εκφοβισμό και την τρομοκρατία, την καθοδηγούμενη επίθεση από Μ.Μ.Ε., τις δικαστικές αποφάσεις που κρίνουν «παράνομους» τους αγώνες μας. Παρ’ όλα αυτά μέχρι σήμερα ΤΙΠΟΤΑ ΑΠΟ\nΑΥΤΑ ΠΟΥ ΠΡΟΩΘΕΙ Η ΑΝΤΙΕΚΠΑΙΔΕΥΤΙΚΗ ΠΟΛΙΤΙΚΗ ΔΕΝ ΕΧΕΙ ΕΦΑΡΜΟΣΤΕΙ.\nΑυτό το έχουμε πετύχει με τη συλλογική ΕΝΙΑΙΑ και ΜΑΖΙΚΗ μας στάση. Το έχουμε πετύχει με την καθολική μας συμμετοχή στην απεργία αποχή που ανάγκασε το Υ.ΠΑΙ.Θ. να οδηγηθεί τρεις φορές στα δικαστήρια για να την ακυρώσει. Το έχουμε πετύχει με την καθολική μας συμμετοχή στην απεργία της 11ης του Οκτώβρη. Το έχουμε πετύχει με την αλληλεγγύη που καθημερινά προσλαμβάνουμε από τους εργαζόμενους, τους γονείς, τα διεθνή εκπαιδευτικά συνδικάτα.\nΤώρα είναι η στιγμή να ξαναδείξουμε τη δύναμη και την αποφασιστικότητα του εκπαιδευτικού κινήματος. Να συσπειρωθούμε στον αγώνα για την ακύρωση της διάλυσης του Δημόσιου Σχολείου μέσω των νόμων της αξιολόγησης. Να αναδείξουμε το ενιαίο και μαζικό των αποφάσεών μας. Να υπερασπιστούμε την ύπαρξη των Συλλόγων και της Ομοσπονδίας.\nΚάθε ημέρα που περνάει, μετά την παράταση που έδωσε το Υ.ΠΑΙ.Θ. στις σχολικές μονάδες για την ολοκλήρωση των διαδικασιών εσωτερικής αξιολόγησης και προγραμματισμού έως τις 12 Νοεμβρίου, είναι κρίσιμη.\nΒρίσκεται σε εξέλιξη ένα σχέδιο παράκαμψης των Συλλόγων Διδασκόντων, με στόχο να γίνουν αναθέσεις (βάσει του άρθρου 10 του ν. 4823) ομάδων και σχεδίων δράσης, και να υλοποιηθούν τα αντιεκπαιδευτικά σχέδια του Υ.ΠΑΙ.Θ.\nΚάνουμε ξεκάθαρο ότι:\nα) Σύμφωνα με την ισχύουσα νομοθεσία, οι σύλλογοι διδασκόντων είναι αυτοί που αποφασίζουν, αποτελώντας το βασικό όργανο διοίκησης των σχολικών μονάδων. Κανένας δεν έχει δικαίωμα να παρακάμψει τη συνεδρίαση τους. Από τη στιγμή που ο σύλλογος διδασκόντων συνεδριάσει και αποφασίσει δεν νομιμοποιείται ΚΑΝΕΝΑΣ να προβεί σε αναθέσεις. Η παράταση των διαδικασιών ως τις 12 Νοεμβρίου, αποτελεί διάστημα όπου μπορούν και είναι αναγκαίο να πραγματοποιηθούν οι συνεδριάσεις.\nΣτις συνεδριάσεις καταθέτουμε τα ενιαία κείμενα που έχει στείλει η Δ.Ο.Ε., τόσο για την Αποτίμηση, όσο και για τον Προγραμματισμό, χωρίς τροποποιήσεις ή διαφοροποιήσεις.\nΑυτό, όχι γιατί οι εκπαιδευτικοί στα σχολεία δεν είναι ικανοί να σκεφτούν, αλλά ως μέτρο αντίστασης στην επιδίωξη του Υ.ΠΑΙ.Θ. να αναγκάσει τους συλλόγους διδασκόντων να «παγιδευτούν» στις φόρμες που απαιτεί να συμπληρωθούν με τις αντιδημοκρατικές πιέσεις που ασκεί.\nΚαλούμε τους συλλόγους διδασκόντων να αποφασίσουν να υιοθετήσουν τα κείμενα αυτά και να τα καταχωρήσουν στο βιβλίο Πρακτικών του συλλόγου διδασκόντων. (Δείτε αναλυτικά το συνοδευτικό κείμενο που απέστειλε η Δ.Ο.Ε., καθώς και τα κείμενα σε ηλεκτρονική μορφή).\nΣτην περίπτωση που η Διεύθυνση της σχολικής μονάδας δε συγκαλεί τον σύλλογο διδασκόντων, με στόχο να προχωρήσει, παράνομα, σε αναθέσεις, τότε κάνουμε χρήση του δικαιώματος, βάσει του οποίου το 1/3 των εκπαιδευτικών ζητά τη σύγκληση του συλλόγου διδασκόντων με συγκεκριμένο θέμα και με ημερομηνία πριν τις 12 Νοεμβρίου. Η Διεύθυνση, τότε, υποχρεούται να συγκαλέσει τον σύλλογο διδασκόντων σε ειδική συνεδρίαση.\nβ) Έχουμε ήδη επισημάνει ότι οι ανυπόγραφες και ενυπόγραφες «συστάσεις» του Υ.ΠΑΙ.Θ. περί «παρανομίας και παραβίασης του κανονιστικού πλαισίου», δεν έχουν καμία νομική ή διοικητική υπόσταση, βρίσκονται έξω από το κανονιστικό πλαίσιο των θεσμικών λειτουργιών ενός συλλογικού οργάνου, παραβιάζουν κάθε αρχή ελευθερίαςτης σκέψης και του λόγου, αντιβαίνουν την ίδια τη δημοκρατία. Αποτελούν, τελικά, φτηνή απειλή και άθλια απόπειρα εκφοβισμού.\nΗ απόφαση των συλλόγων διδασκόντων για χρήση των ενιαίων κειμένων δεν εμπεριέχει κανένα στοιχείο παρανομίας. Η απόφαση του συλλόγου διδασκόντων, μας προφυλάσσει από οποιαδήποτε παραχάραξη. Αντίθετα, παρανομία είναι η άρνηση αποδοχής στη διαδικασία συζήτησης, τεκμηριωμένου γραπτού λόγου και εμπεριστατωμένης θέσης. Παρανομία αποτελεί η με οποιοδήποτε τρόπο παραχάραξη της απόφασης του συλλόγου διδασκόντων.\nΜετά τη λήψη της απόφασης και την καταχώρησή της στο βιβλίο Πρακτικών, αυτή πρέπει να αναρτηθεί και στις πλατφόρμες του Ι.Ε.Π. Σε περίπτωση που χωρίς συνεδρίαση και έγκριση του συλλόγου διδασκόντων έχει αναρτηθεί οτιδήποτε στις πλατφόρμες του Υ.ΠΑΙ.Θ., αυτό πρέπει να τροποποιηθεί με βάση τις αποφάσεις του συλλόγου διδασκόντων.\nγ) Αν υπάρχει η παράνομη άρνηση καταγραφής των αποφάσεων του συλλόγου διδασκόντων στο Πρακτικό, τότε κανένας συνάδελφος δεν υπογράφει Πρακτικό το οποίο δεν περιέχει τις,νόμιμα, ειλημμένες αποφάσεις.\nδ) Στις περιπτώσεις (γεγονός που απευχόμαστε) που η απόφαση του συλλόγου διδασκόντων είναι αντίθετη με τα ενιαία κείμενα της Δ.Ο.Ε., τότε η μειοψηφούσα άποψη μπορεί δικαιωματικά να κατατεθεί στα πρακτικά ως διαφορετική άποψη. (ΠΡΟΣΟΧΗ: Η ονομαστική καταγραφή της άποψης αποτελεί δικαίωμα και όχι υποχρεωτική επιβολή. Κανένας δεν μπορεί να υποχρεώσει σε ονομαστική καταγραφή μιας άποψης, αν δεν το επιθυμεί ο εκφραστής της άποψης).\nΣυνάδελφοι, όσο το Υ.ΠΑΙ.Θ. βλέπει την ενιαία και αποφασιστική διάθεση του κλάδου να αντιπαλέψει την αντιεκπαιδευτική πολιτική και να υπερασπίσει τη Δημόσια Εκπαίδευση, τόσο προχωράει εκτός από τις απειλές, σε ανυπόστατες φημολογίες, μέσω «καλοθελητών» και ιστοσελίδων που κερδοφορούν εκμεταλλευόμενες την ενασχόλησή τους με την εκπαίδευση, προκειμένου να καμφθεί το φρόνημα των εκπαιδευτικών και να επιβληθεί το πλέγμα των ρυθμίσεων της κυβέρνησης για την «αξιολόγηση».\n«Σε κάποιο σχολείο έστειλαν πίσω τα ενιαία κείμενα…»\n«Κάποιος Διευθυντής πήγε να τα αναρτήσει και τον κάλεσαν από το Υ.ΠΑΙ.Θ…»\n«Η πλατφόρμα δεν δέχεται τα ενιαία κείμενα, τα κοκκινίζει…»\n«Πρέπει να αλλάζεις τα κείμενα για να τα δεχτεί η πλατφόρμα…»\n«Όποιος/α εκπαιδευτικός υπογράψει τα ενιαία κείμενα θα πληρώσει 3.000€…»\n«Μόνο 250 σχολικές μονάδες έχουν αναρτήσει τα κείμενα…»\nΌλες οι παραπάνω ανυπόστατες φημολογίες, αποτελούν απόπειρα παραχάραξης της θέλησης των εκπαιδευτικών και του εκπαιδευτικού κινήματος.\nΥπενθυμίζουμε ότι έχουν σταλεί και οι σχετικές γνωμοδοτήσεις της νομικής συμβούλου.Το γεγονός άλλωστε ότι καθημερινή πολιτική εφημερίδα, με δηλωμένη τη στήριξή της στην πολιτική του Υ.ΠΑΙ.Θ. και της κυβέρνησης, έχει ήδη ασχοληθεί δύο φορές σε πρωτοσέλιδη αναφορά της με τις θέσεις της Δ.Ο.Ε., δείχνει τον πανικό που επικρατεί στις υπουργικές επιδιώξεις και πλατφόρμες.\nΠροσπαθούν να μας εκβιάσουν και να μας εκφοβίσουν. ΔΕΝ θα τα καταφέρουν, γιατί η στάση μας αποτελεί στάση ζωής για την κοινωνία, είναι αδιάσπαστα δεμένη με τις παιδαγωγικές μας αρχές, με τις εκπαιδευτικές μας αντιλήψεις για ΕΝΙΑΙΑ, ΔΗΜΟΣΙΑ, ΔΩΡΕΑΝ ΠΑΙΔΕΙΑ ΓΙΑ ΟΛΟΥΣ/ΕΣ.\nΕίναι δεμένη με την αίσθηση του κοινωνικού μας ρόλου. Λειτουργούμε μέσα στην εκπαίδευση, όχι για να ανταγωνιζόμαστε ο ένας/μια τον άλλον/η, ούτε για να ανταγωνίζεται το ένα σχολείο το διπλανό του. Λειτουργούμε για τα καθολικά μορφωτικά δικαιώματα των μαθητών/τριών μας .\nΌπως έχουμε τονίσει και στο συνοδευτικό κείμενο και στις ανακοινώσεις που έχουν αποσταλεί:\nα) Όλοι/ες οι εκπαιδευτικοί μετέχουν σε όλες τις ομάδες, χωρίς διαφοροποίηση, με ευθύνη του συλλόγου διδασκόντων.\nΚανένας νόμος δεν απαγορεύει τη συγκρότηση ενιαίας ομάδας.\nΗ όποια, σκόπιμη, σύγχυση δημιουργείται από τη σύνδεση του αριθμού των ατόμων που συμμετέχουν στις ομάδες δράσης με τα όσα προβλέπονται από την παράγραφο 4 του άρθρου 33 του ν.4692/20 όπου αναφέρεται ότι «Κατά τον ετήσιο προγραμματισμό του εκπαιδευτικού έργου…συγκροτούνται, επίσης, ομάδες δράσεων κοινού ενδιαφέροντος, σε κάθε μία από τις οποίες συμμετέχουν δύο (2) έως και πέντε (5) εκπαιδευτικοί».\nΌπως αναφέρεται στη συνέχεια «Σκοπός των ομάδων αυτών είναι η πιο στοχευμένη οργάνωση και διεξαγωγή εκπαιδευτικών δράσεων που αποβλέπουν στην επαγγελματική ανάπτυξη των εκπαιδευτικών…».\nΟι ομάδες αυτές είναι άλλες από τις Ομάδες Δράσεις για τις οποίες δεν προβλέπεται περιορισμός ούτε στον νόμο ούτε στην Υ.Α.\nβ) Συντονιστής αναλαμβάνει ένας συνάδελφος ο οποίος εκφράζει την άποψη του συλλόγου διδασκόντων. Επισημαίνουμε ότι όλες οι ενέργειες που θα χρειαστούν το επόμενο διάστημα, θα πραγματοποιηθούν κεντρικά από τη Δ.Ο.Ε.\nγ) Στο βιβλίο Πρακτικών καταγράφονται (ή επικολλώνται) τα κείμενα της Δ.Ο.Ε. για την αποτίμηση και τον προγραμματισμό.\nΟ αγώνας μας πρέπει να αποκτήσει ακόμη μεγαλύτερη απεύθυνση στην κοινωνία, τους εργαζόμενους, τους γονείς. Να δεθεί με κοινωνικά αιτήματα και διεκδικήσεις.\nα) Καλούμε τους Συλλόγους Εκπαιδευτικών να οργανώσουν δια ζώσης και διαδικτυακά ενημερώσεις των γονέων, αξιοποιώντας το γράμμα της Δ.Ο.Ε. και αντίστοιχα γράμματα των Συλλόγων, καθώς και να προχωρήσουν σε τοπικές δράσεις. Να διοργανώσουν πλατιές ενημερωτικές συναντήσεις για την ενημέρωση όλων των συναδέλφων.\nβ) Απευθύνουμε κάλεσμα συμπαράστασης σε συνδικάτα του Δημόσιου και ιδιωτικού τομέα, στην πανεπιστημιακή κοινότητα και στο γονεϊκό κίνημα.\nγ) Η Δ.Ο.Ε. διοργανώνει την πρώτη από τις δημόσιες παρεμβάσεις της προς την εκπαίδευση και την κοινωνία με ανοιχτή διαδικτυακή εκδήλωση για την αξιολόγηση τις αμέσως επόμενες ημέρες.\nδ) Προχωρούμε σε πανεκπαιδευτικό απεργιακό συλλαλητήριο την (εβδομάδα 8-13 Νοεμβρίου) για να διατρανώσουμε την κοινή μας θέληση για την υπεράσπιση του Δημόσιου σχολείου ενάντια στην αξιολόγηση/χειραγώγηση/διάλυση της δημόσιας εκπαίδευσης.\nΑΓΩΝΙΖΟΜΑΣΤΕ ΣΥΝΤΕΤΑΓΜΕΝΑ ΜΕΧΡΙ ΚΑΙ ΤΗΝ ΤΕΛΙΚΗ ΝΙΚΗ\nΚατηγορίες ΑΝΑΚΟΙΝΩΣΕΙΣ\tΠλοήγηση άρθρων\nΓενική Συνέλευση και Εκλογές Συλλόγου.\nΟμιλία του Απ. Παπαγιαννόπουλου, προέδρου του ΣΕΠΕ Αν. Αττικής «Ο Σωκράτης», στο χθεσινό πανεργατικό συλλαλητήριο στις 4/11/2021\nΠαρασκευή 28 Ιανουάριος 2022


Τα λένε με Πομπού και Παπαοικονόμου στον Άρη Αρχαγγέλου | Η ΡΟΔΙΑΚΗ\nΤα λένε με Πομπού και Παπαοικονόμου στον Άρη Αρχαγγέλου\nΗμερομηνία 25/05/19 16:00\nΜε τους δυο αρχηγούς, τον Πομπού και τον Παπαοικονόμου ανοίγει στον Άρη Αρχαγγέλου ο χορός των ανανεώσεων.\nΟι δυο παίκτες, θα συναντηθούν σήμερα με τον πρόεδρο του συλλόγου Μανώλη Βαρέλη προκειμένου να συζητήσουν το ενδεχόμενο να φορούν την ίδια φανέλα και στο νέο πρωτάθλημα της Α' Κατηγορίας.\nΑπό πλευράς της διοίκησης, υπάρχει η επιθυμία να παραμείνουν και οι δυο και ουσιαστικά απομένει η θετική απάντηση και από τους ίδιους τους παίκτες.\nΟ Άρης όπως και πέρσι, έτσι και φέτος θα δώσει και πάλι βάρος αλλά και προτεραιότητα στους παίκτες που κατάγονται από τον Αρχάγγελο με τους οποίους θέλει να έχει μια πολύ καλή συνεργασία. Στο πλαίσιο αυτό, οι συζητήσεις θα συνεχιστούν τις επόμενες ημέρες και με τους υπόλοιπους παίκτες.\nΆλλωστε η φιλοσοφία του συλλόγου είναι να έχει η ομάδα έντονο το Αρχαγγελίτικο στοιχείο με τη σύμφωνη γνώμη και του προπονητή Γιώργου Σάββενα.


Δέσμευση για υλοποίηση της επένδυσης στο Ελληνικό | Η ΚΑΘΗΜΕΡΙΝΗ\nΔέσμευση για υλοποίηση της επένδυσης στο Ελληνικό\nΟ κ. Γεωργιάδης ανέφερε ότι θα εξετάσει στις αμέσως επόμενες ημέρες και όλες τις νομοθετικές πρωτοβουλίες του προκατόχου του.\n10 Ιουλίου, 2019 10.07.2019 • 12:26\nΣε μια κίνηση με ισχυρό συμβολισμό προχώρησε χθες ο νέος υπουργός Ανάπτυξης και Επενδύσεων Αδωνις Γεωργιάδης. Η πρώτη συνάντηση που είχε αμέσως μετά την ανάληψη των καθηκόντων του ήταν με τον διευθύνοντα σύμβουλο της Lamda Development Οδυσσέα Αθανασίου, προκειμένου να συζητήσουν τις εκκρεμότητες αλλά και τις πιθανές εμπλοκές που δημιούργησε η επίμαχη Κοινή Υπουργική Απόφαση της προηγούμενης κυβέρνησης για την επένδυση στο Ελληνικό. Σε σχετική ανάρτησή του στο Twitter ο κ. Γεωργιάδης αναφέρει χαρακτηριστικά: «Ο πρωθυπουργός Κυρ. Μητσοτάκης έχει δώσει εντολή αυτό το έργο να γίνει και αυτό θα γίνει!».\nΛίγο νωρίτερα, με περισσή αβροφροσύνη τόσο από τον απερχόμενο υπουργό όσο και από τον νέο πραγματοποιήθηκε στο υπουργείο Οικονομίας και Ανάπτυξης, το οποίο πλέον μετονομάζεται σε υπουργείο Ανάπτυξης και Επενδύσεων, η τελετή παράδοσης – παραλαβής. Ο μεν νέος υπουργός Αδωνις Γεωργιάδης δεν παρέλειψε να τονίσει ότι το κράτος πρέπει να έχει συνέχεια, ο δε απερχόμενος υπουργός Γιάννης Δραγασάκης υπενθύμισε ότι κάποιες νομοθετικές του πρωτοβουλίες υπερψηφίστηκαν το προηγούμενο διάστημα και από τη Νέα Δημοκρατία και δήλωσε ότι προσβλέπει σε ειλικρινή προγραμματική αντιπαράθεση, αλλά και σε γόνιμη συνεργασία, όπου αυτό είναι εφικτό.\n«Δεν έχω σκοπό να κάνω ξανά διακοπές τα επόμενα χρόνια. Η κυβέρνηση δεν έχει καμία περίοδο χάριτος», δήλωσε ο κ. Γεωργιάδης, δίνοντας το στίγμα του για τους ρυθμούς στους οποίους θα επιδιώξει να λειτουργήσει το υπουργείο υπό την εποπτεία του, με στόχο την επίτευξη υψηλών ρυθμών ανάπτυξης. «Η ανάπτυξη δεν έρχεται διά μαγείας. Δημιουργείται», τόνισε, προσθέτοντας ότι βασική μέριμνα θα είναι, σε συνεργασία και με τα συναρμόδια υπουργεία, να δοθούν σοβαρά κίνητρα για επενδύσεις. Ο ίδιος ανέφερε ότι θα εξετάσει στις αμέσως επόμενες ημέρες και όλες τις νομοθετικές πρωτοβουλίες του προκατόχου του που βρίσκονται σε φάση ωρίμανσης (σ.σ. πρόκειται για τα νομοσχέδια για τις μικροπιστώσεις και για την αναμόρφωση του σχεδιασμού του εθνικού σκέλους του προγράμματος δημοσίων επενδύσεων), με στόχο να προωθήσει αυτές στις οποίες είναι σύμφωνη η νέα κυβέρνηση. «Δεν ερχόμαστε για να γκρεμίσουμε, αλλά για να χτίσουμε αυτά που είναι σωστά. Δεν απαξιώνω καθόλου το έργο των προκατόχων μου», τόνισε χαρακτηριστικά. Σε μια προσπάθεια δε να αμβλύνει τους φόβους περί ρεβανσισμού, απευθυνόμενος στο προσωπικό του υπουργείου δήλωσε ότι επιθυμεί να γνωρίσει τον καθένα και την καθεμία ξεχωριστά και επεσήμανε ότι δεν έχει να φοβάται κανείς τίποτα.\nΟ κ. Δραγασάκης, από την πλευρά του, έκανε έναν απολογισμό του έργου του, επισημαίνοντας ότι παραδίδει το υπουργείο σε πλήρη λειτουργία και δηλώνοντας ότι θα παρέχει ενημέρωση στον διάδοχό του όπου χρειαστεί. Ο απερχόμενος υπουργός δεν παράλειψε, πάντως, να αφήσει αιχμές για την απόφαση του νέου πρωθυπουργού να μεταφέρει αρμοδιότητες για την εξωστρέφεια και τις επενδύσεις στο υπουργείο Εξωτερικών, αιχμές τις οποίες ο κ. Γεωργιάδης δεν σχολίασε.\nΣημειώνεται ότι, σύμφωνα με το Προεδρικό Διάταγμα 81/2019, μεταφέρονται από το υπουργείο Οικονομίας και Ανάπτυξης στο υπουργείο Εξωτερικών ο κύριος οργανισμός για την υποδοχή επενδύσεων και την προώθηση των εξαγωγών, ο Enterprise Greece.\nΑκόμη, φεύγει από το υπουργείο η αρμοδιότητα της Ειδικής Γραμματείας Διαχείρισης Ιδιωτικού Χρέους, η οποία πλέον υπάγεται στο υπουργείο Οικονομικών.\nΑιχμή του δόρατος η τουριστική βιομηχανία για ρυθμό ανάπτυξης 4%


Το καλοκαίρι του 2020, η Lufthansa θα διαθέσει 2 ακόμη αεροσκάφη Airbus A380 στη βάση του Μονάχου. Έτσι, τη θερινή περίοδο του 2020, η Lufthansa θα εκμεταλλευτεί 7 αεροσκάφη Airbus A380 από τη βάση του Μονάχου. Τα άλλα 7 παραμένουν στη βάση της Φρανκφούρτης.\nΤο 2020, οι επιβάτες θα μπορούν να απολαμβάνουν πτήσεις A380 σε 5 δρομολόγια που αναχωρούν από το Μόναχο. Πρόκειται για τη Βοστώνη, το Σαν Φρανσίσκο, το Λος Άντζελες, το Πεκίνο και τη Σαγκάη.\n7 αεροσκάφη Airbus A380 της Lufthansa για τη βάση του Μονάχου\nΑυτή τη στιγμή η Lufthansa εκμεταλλεύεται το Airbus A380 από το Μόναχο στο Λος Άντζελες, το Πεκίνο και το Χονγκ Κονγκ. Τη χειμερινή περίοδο 2019/2020, το σούπερ τζάμπο θα πετάξει στο Σαν Φρανσίσκο, το Μαϊάμι και το Χονγκ Κονγκ (μέχρι τον Δεκέμβριο του 2019), καθώς και τη Σαγκάη (ξεκινώντας τον Ιανουάριο του 2020).\nΣτις 17 Μαρτίου 2018, Το πρώτο Airbus A380 της Lufthansa έφτασε στη βάση της στο Μόναχο. Ήταν το αεροσκάφος D-AIMB. Εδώ που μετά από 2 χρόνια (δηλαδή το 2020), η βάση της Lufthansa στο Μόναχο θα μετρά 7 αεροσκάφη Airbus A380.


Ο Κ. Μητσοτάκης διατηρεί την 13η σύνταξη - Πότε θα δοθεί στους συνταξιούχους, όλα τα μέτρα που ανακοίνωσε - SERRESPOST\nΑρχική Επικαιρότητα Πολιτική Ο Κ. Μητσοτάκης διατηρεί την 13η σύνταξη – Πότε θα δοθεί στους...\nΟ Κ. Μητσοτάκης διατηρεί την 13η σύνταξη – Πότε θα δοθεί στους συνταξιούχους, όλα τα μέτρα που ανακοίνωσε\nΟ Κ. Μητσοτάκης διατηρεί την 13η σύνταξη – Πότε θα δοθεί στους συνταξιούχους, όλα τα μέτρα που ανακοίνωσε (vid)\nΤην διατήρηση της 13ης σύνταξης ανακοίνωσε από το βήμα του Βελλιδείου ο πρωθυπουργός Κυριάκος Μητσοτάκης. Παράλληλα, ανάφερε ότι θα δοθεί στο τέλος του 2020 – Διαβάστε όλες τις εξαγγελίες του πρωθυπουργού από την ΔΕΘ.\nΌσον αφορά τα μέτρα που εξήγγειλε, ο πρωθυπουργός τόνισε πως «έχουν δρομολογηθεί η μείωση του ΕΝΦΙΑ κατά 22%. Η βελτίωση των 120 δόσεων για τις ληξιπρόθεσμες οφειλές, που θα είναι και η τελευταία ευνοϊκή ρύθμιση.Αλλά και η διευκόλυνση της προστασίας της πρώτης κατοικίας με τη μείωση της σχετικής γραφειοκρατίας».\nΠαράλληλα, ανακοίνωσε μέτρα «για την αύξηση του διαθέσιμου εισοδήματος, την τόνωση της ανάπτυξης και των επενδύσεων, αλλά και τη στήριξη της οικογένειας απέναντι στον δημογραφικό κίνδυνο. Διατηρείται το αφορολόγητο και μειώνεται ο συντελεστής για τα εισοδήματα μέχρι 10.000 ευρώ στο 9%, από 22% που είναι σήμερα. Ο φόρος στα νέα αγροτικά σχήματα θα είναι μόνο 10%. Ενώ άμεσα έρχεται στη Βουλή νέος νόμος για τους αγροτικούς συνεταιρισμούς. Μειώνεται ο φόρος επιχειρήσεων από 28% στο 24%. Και στα μερίσματα από 10% σε 5%. Αναστέλλεται για 3 χρόνια ο ΦΠΑ στις νέες οικοδομές. Και δίνεται έκπτωση 40% στις δαπάνες για ανακαίνιση ή για αναβάθμιση των κτιρίων. Ενώ αναστέλλεται και ο φόρος υπεραξίας των ακινήτων. Μεσοπρόθεσμα, αλλά όχι εντός του 2020, καταργούμε το τέλος επιτηδεύματος και την εισφορά αλληλεγγύης. Μέσα στο 2020 επίσης θα δοθεί επίδομα 2.000 ευρώ για κάθε νέο παιδί, με εξαίρεση όσους ανήκουν σε πολύ υψηλή εισοδηματική κατηγορία. Τα βρεφικά είδη, καθώς και τα κράνη και τα παιδικά καθίσματα μεταπίπτουν στον μειωμένο συντελεστή ΦΠΑ 13%».\nΕπιπλέον, «Παρέχεται πρόσθετο αφορολόγητο 1.000 ευρώ ανά παιδί. Και μηνιαία ενίσχυση 180 ευρώ για θέση σε παιδικό σταθμό. Διατηρείται, τέλος, το έκτακτο επίδομα των συνταξιούχων που φέτος καταβλήθηκε πρόωρα ως προεκλογικός «μπουναμάς». Θα καταβληθεί στο τέλος του 2020. Σύντομα, ωστόσο, η προστασία αυτής της κατηγορίας συμπολιτών μας θα πάρει πιο θεσμική και μόνιμη μορφή» κατέληξε.\nΠαράλληλα, όσον αφορά την αγορά εργασίας ανακοίνωσε την μείωση των ασφαλιστικών εισφορών. Συγκεκριμένα είπε «Γι’ αυτό, ξεκινά από την 1η Ιουλίου του 2020 η σταδιακή μείωση των ασφαλιστικών εισφορών κατά 5 μονάδες, έως και το 2023. Μέχρι το τέλος του 2020 θα έχουν μειωθεί κατά 1 περίπου μονάδα. Προσέξτε όμως. Μόνο για τους μισθωτούς πλήρους απασχόλησης. Και ίσως τυπικά το μέτρο να εντάσσεται στο κεφάλαιο των Εργασιακών. Στην ουσία, όμως, αποτελεί και αυτό μία φορολογική τομή. Γιατί μόνο στην Ελλάδα υπάρχει η πρωτοτυπία των «μεικτών» και «καθαρών» αποδοχών. Διότι μόνο εδώ οι κρατήσεις είναι τόσο υψηλές, ώστε και να μειώνουν την αγοραστική δύναμη του εργαζομένου. Αλλά και να αποθαρρύνουν τον εργοδότη να επενδύσει στην πρόσληψη νέου εργατικού δυναμικού. Με τη μείωση των εισφορών, λοιπόν, οι εργαζόμενοι θα δουν, αμέσως, στο ταμείο αύξηση στα χρήματά τους. Αλλά και οι επιχειρήσεις θα δουν μείωση του κόστους ανά απασχολούμενο. Και αυτό θα οδηγήσει στην αύξηση της μόνιμης απασχόλησης. Επιπλέον, αναγνωρίζοντας το μεγάλο πρόβλημα της υποδηλωμένης εργασίας και της κατάχρησης των ευέλικτων μορφών εργασίας, θεσπίζουμε αμέσως προσαύξηση στην αμοιβή των μερικώς απασχολούμενων κατά 10% την ώρα για υπερωριακή απασχόληση. Έτσι ώστε να ενθαρρυνθεί η μόνιμη απασχόληση. 600.000 συμπολίτες μας θα διαπιστώσουν άμεσα βελτίωση των αποδοχών τους».\nGepostet von Kyriakos Mitsotakis am Samstag, 7. September 2019\nΠροηγούμενο άρθροΟ Αθ.Μασλαρινός έθεσε τα προβλήματα της Βισαλτίας στη σύσκεψη με τους Υπουργούς\nΕπόμενο άρθροΟλοκληρώθηκε η εντυπωσιακή Πανελλήνια Χορευτική Συνάντηση στις Σέρρες – Βίντεο


Δ. Γεωργόπουλος στο Πρώτο: Θα έχουμε προβλήματα στην Κρήτη με τον μεγάλο αριθμό ανεμβολίαστων (audio) - ΓΛΥΦΑΔΑ WEB Δ. Γεωργόπουλος στο Πρώτο: Θα έχουμε προβλήματα στην Κρήτη με τον μεγάλο αριθμό ανεμβολίαστων (audio) - ΓΛΥΦΑΔΑ WEB\nHome > Untagged Δ. Γεωργόπουλος στο Πρώτο: Θα έχουμε προβλήματα στην Κρήτη με τον μεγάλο αριθμό ανεμβολίαστων (audio)\nΤην ανησυχία του για την πίεση που θα δεχτεί το σύστημα υγείας, το ερχόμενο, πολύ κοντινό διάστημα, ενδεχομένως και μέσα στον Αύγουστο εξέφρασε, μιλώντας στο Πρώτο Πρόγραμμα 91,6 και 105,8 και την εκπομπή «Πρωινή Παρέα» με τον Διονύση Χατζημιχάλη, ο καθηγητής, διευθυντής της ΜΕΘ στο Γενικό Πανεπιστημιακό Νοσοκομείο Ηρακλείου (ΠΑΓΝΗ), Δημήτρης Γεωργόπουλος. Όπως είπε χαρακτηριστικά, «θα πιεστούν όλοι οι ασθενείς, όχι μόνο οι ασθενείς με covid, καθώς θα αναβληθούν εξετάσεις, χειρουργεία, θα επηρεάσει όλους τους ασθενείς των νοσοκομείων και ανησυχώ ότι μπορεί να γίνει μέσα στον Αύγουστο».\nΕίναι δύσκολα τα πράγματα στην Κρήτη, ανέφερε ο κ. Γεωργόπουλος, με τον πληθυσμό της να παραμένει ανεμβολίαστος σε μεγάλο ποσοστό, «πάνω από 50% και αυτό θα μας δημιουργήσει προβλήματα. Το σύστημα δεν θα πιεστεί από τους τουρίστες, το σύστημα θα πιεστεί από τους ανθρώπους της Κρήτης».\nΟ λόγος σύμφωνα με τον καθηγητή είναι «η επικράτηση των fake news και οι αθλιότητες για την επικινδυνότητα των εμβολίων και αυτό έχει δημιουργήσει πρόβλημα κυρίως στο εσωτερικό της Κρήτης, όπου στα χωριά δεν τηρούν κανένα μέτρο, δεν βάζουν μάσκες. Η ιατρική είναι μια επιστήμη, αυτοί που είναι εναντίον των εμβολίων δεν έχουν καμία σχέση με την επιστήμη, είναι κάτι άλλο».\nΣημασία έχει ο βαθμός πίεσης στα νοσοκομεία, είπε ο κ. Γεωργόπουλος, δίνοντας έμφαση στο ποσοστό των εμβολιασμένων και λιγότερο στον αριθμό των κρουσμάτων, λέγοντας χαρακτηριστικά «η Αγγλία έχει τεράστια νούμερα λοιμώξεων κάθε μέρα αλλά δεν δέχεται πίεση το σύστημα υγείας λόγω των εμβολίων».\nΣτο ΠΑΓΝΗ βρίσκονται 7 διασωληνωμένοι και 3 είναι υποψήφιοι, όπως είπε ο διευθυντής της Μονάδας. «Όλοι όσοι βρίσκονται σε ΜΕΘ είναι ανεμβολίαστοι, εκτός από έναν ασθενή με νόσημα που εμπόδισε το εμβόλιο να λειτουργήσει», τόνισε.\nΤο άρθρο Δ. Γεωργόπουλος στο Πρώτο: Θα έχουμε προβλήματα στην Κρήτη με τον μεγάλο αριθμό ανεμβολίαστων (audio) εμφανίστηκε πρώτα στο ERT.GR.\nItem Reviewed: Δ. Γεωργόπουλος στο Πρώτο: Θα έχουμε προβλήματα στην Κρήτη με τον μεγάλο αριθμό ανεμβολίαστων (audio) Rating: 5 Reviewed By: Glyfadaweb


Η έκθεση φωτογραφιών του Danny Lyon απεικονίζει μια Νέα Υόρκη που δεν υπάρχει πια\nH έκθεση "Danny Lyon: The Destruction of Lower Manhattan" θα διαρκέσει έως τις 17 Ιανουαρίου.\nΈως τις 17 Ιανουαρίου συνεχίζεται στο Museo ICO στη Μαδρίτη η έκθεση "Danny Lyon: The Destruction of Lower Manhattan", έκθεση φωτογραφιών μιας Νέας Υόρκης που αποτελεί παρελθόν.\nΚατά τη διάρκεια του 1967, ο φημισμένος φωτογράφος Danny Lyon – και μέλος του φωτογραφικού πρακτορείου Magnum Photos – απαθανάτισε με τον φακό του την κατεδάφιση της ηλικίας 100 χρόνων συνοικίας του, ώστε να υπάρξει χώρος για την μετατροπή του Μεγάλου Μήλου σε παγκόσμιο χρηματοοικονομικό κέντρο. Την έκθεση των 76 ασπρόμαυρων φωτογραφιών επιμελήθηκε ο ίδιος ο Danny Lyon. Στο πρώτο μέρος της, φωτογραφίες των εμβληματικών με χυτοσίδηρο προσόψεων της TriBeCa.\nΚτήρια του 19ου αιώνα κοντά στην Brooklyn Bridge, η Washington Square και η West Street αποκτούν διάσταση διεισδυτικών πορτρέτων των πρώην κατοίκων εκεί, με τα ίχνη της παρουσίας τους να παραμένουν στα άδεια πλέον διαμερίσματα. Πρόκειται για μια ελεγεία στις ζωές όσων ζούσαν προηγουμένως στην περιοχή, πριν ξεκινήσουν οι εργασίες αυτού που αποκαλούμε "αστική ανάπτυξη".\nΣταδιακά, η έκθεση επικεντρώνεται στην ανθρώπινη εργασία, στα συνεργεία κατεδάφισης: φωτογραφίες εργατών – "Housewreckers (Καταστροφείς σπιτιών)" τους αποκαλεί το κείμενο σε τοίχο του εκθεσιακού χώρου – που αποξηλώνουν με τα χέρια τα σπίτια, τούβλο το τούβλο στην κυριολεξία. Εστιάζοντας με τον φωτογραφικό φακό του στη διαδικασία της καταστροφής, ο Danny Lyon προσπερνά τη ρασιοναλιστική λογική του αρμοδίων αστικού σχεδιασμού και αναδεικνύει το τίμημα των καθημερινών ζωών που καταβλήθηκε για αυτή την αναστάτωση στο άστυ.\nΦΩΤΟΓΡΑΦΙΑ ΝΕΑ ΥΟΡΚΗ DANNY LYON\nΑπό τα μέσα Ιανουαρίου και για μία εβδομάδα ανά ταινία. 7 κλασικές ταινίες τρόμου θα είναι διαθέσιμες δωρεάν στο Youtube


Προδημοσίευση: Η Lady Cortisol του Μισέλ Φάις - POPAGANDA\nΟ λογοτέχνης επέλεξε για την Popaganda ένα απόσπασμα από τη νουβέλα του που πρόκειται να κυκλοφορήσει στις αρχές Νοεμβρίου.\nΗ (κορτιζόλη ονομάζεται η ορμόνη του φόβου, της επιθετικότητας και της κατάθλιψης) είναι ένα μακρύ, παραληρηματικό κείμενο, όπου μια γυναίκα απαντά στις εξαντλητικές και καταιγιστικές ερωτήσεις ενός απροσδιόριστου άντρα.\nΕντέλει, ποιά είναι αυτή η φωνή που, κατά περίπτωση, συστήνεται ως Μάσα με τον μπαλτά, Θρασόμυγα, Συνδεδεμένη 7591, Απαντησομηχανή, Πανσεληνοειδής, Θλιμμένο πτώμα, Αυτή που πίνει καφέ, μπορεί όμως και τσάι, Ριγμένη στο πουθενά, Τεράστιο έκζεμα, Κουτσή μπαλαρίνα, Αστεία πληγή, κυρίως, όμως, Corti;\nΑλλά και ποιός ο ερωτών, με το αδιάκριτο, αμφίθυμο, απειλητικό, υπνωτιστικό, χαοτικό ερωτηματολόγιο;\nΜήπως αμφότεροι είναι φάσματα μιας νοσηρής εμμονής;\nΨυχιατρική συνεδρία, ανακριτική συνθήκη, πειραματικό εργαστήρι, παραισθητική ή μεταφυσική εμπειρία, ονειρικό παζλ. Κάπου ανάμεσα.\nΟ συγγραφέας, διασχίζοντας μισοφώτιστες ζώνες της μνήμης, της επιθυμίας και της γλώσσας, διασταυρώνει κλίμα και τεχνικές θεατρικού μονολόγου με υπαρξιακό θρίλερ.\nΕξομολογητικός πυρετός, δυστοπικό άγχος, φάρσα της απόγνωσης. Ένα βιβλίο για τη δίψα του άδηλου εαυτού, σε μια εποχή ακραία και μεταβατική.\nΜετά το Aegypius monachus (2001) ο Μισέλ Φάις επιστρέφει και πάλι στη φόρμα της νουβέλας.\nΑκολουθεί, σε προδημοσίευση, ένα απόσπασμα που επέλεξε ο συγγραφέας.\nΜισέλ Φάις. Φωτογραφία: Κωνσταντίνος Πίττας\nΚι αφού πρώτα σ’ εμπλέκει σε ρογχοκουβέντες, ρογχοεικόνες, ρογχοσκέψεις, μετά σε στρέφει πάλι αλλού, κι αν σας ζητούσαν, ρωτάει, να σκεφτείτε έναν τίτλο για όλο αυτό που συμβαίνει εδώ, μεταξύ μας, ποιος θα ήταν; Τίτλο; επαναλαμβάνεις, προσπαθώντας να σταθμίσεις πώς σε βλέπει, πώς σε αντιμετωπίζει. Ως υλικό άρθρου σε εφημερίδα ή περιοδικό; Ως ηχητική εγκατάσταση σε εικαστική έκθεση; Ως μαρτυρία σε επιστημονικό συνέδριο; Ως μέσο αναπλήρωσης στο κενό του; Παρ’ όλα αυτά, του αραδιάζεις τίτλους. «Συνέντευξη με μια νεκρή», «Κάποιος να τους πονέσει», «Αυτά που πέφτουν», «Ιστορίες χωρίς ιστορία», «Τελευταία πράγματα», «Το δωμάτιο του κανένα», «Θεωρία της κούρασης», «Καμένο κίτρινο». Κι αφήνοντας έναν ήχο, κάτι ανάμεσα σε χασμουρητό και φύσημα της μύτης, ή μάλλον χασμουρητό που ενισχύεται από φύσημα μύτης, μπορεί όμως και χασμουρητό που προκάλεσε φύσημα της μύτης, παρά το αντίστροφο, σε ρωτάει, σε γενικές γραμμές, πιστεύετε πως είστε συμπαθής ή αντιπαθής; Θες να το ανοίξεις το θέμα. Να ξεκαθαρίσεις κάποια σημεία προκαταρκτικά. Για παράδειγμα, να πεις εξαρτάται πάντα ποιος σε συμπαθεί και ποιος σε αντιπαθεί. Αλλά κι αν εσύ κι αυτός που σε συμπαθεί ή σε αντιπαθεί έχετε την ίδια ή παρόμοια κλίμακα έλξης ή άπωσης σε μια σειρά πραγμάτων. Καθώς αντιπάθεια ή συμπάθεια με την πρώτη ματιά σπανίως συμβαίνει, κι όταν συμβαίνει αποπνέει κάτι το ερωτικό. Κι άλλα πολλά περνούν από το μυαλό σου πριν του πεις, νιώθω πως δεν έχω ούτε πραγματικούς φίλους, ούτε όμως πραγματικούς εχθρούς. Οι πρώτοι στην παραμικρότερη δυσκολία με εγκαταλείπουν, οι δεύτεροι, στην πρώτη, ήπια αντίδρασή μου εξαφανίζονται. Λες και δεν υπάρχουν, λες και υπάρχουν μόνο ως έμμονες ιδέες. Κάποιες φορές σκέφτομαι πως θα πεθάνω χωρίς φίλους και εχθρούς. Κι επειδή είναι πιο εύκολο να γίνεις αντιπαθής ή μισητή, σκοπεύω να αποκτήσω εχθρούς, πολλούς εχθρούς. Πριν γεράσω. Πάρα πολλούς. Όσο με βαστούν ακόμη τα πόδια μου. Αφού δεν θα με θυμούνται για το χιούμορ μου, την καλοσύνη μου ή την ευγένειά μου, τουλάχιστον ας με θυμούνται για τον νοσηρό και περίκλειστο χαρακτήρα μου. Αφήστε που, μετά από χρόνια, μπορεί και να σε συγχωρέσουν για το κακό που τους προξένησες. Εκατό φορές όμως καλύτερα να σε μνημονεύουν ως κάτι διά βίου απεχθές. Χίλιες φορές. Τι; Να βουλιάξεις στην αξιοπρεπή άγνοια και στην τίμια λήθη; Δεν κατάλαβα. Δεν καταλάβατε, μάλλον. Γι’ αυτό, εχθρούς! Επειγόντως! Προλαβαίνω, λέτε; Σιγά μη σου απαντήσει. Τον χαβά του αυτός. Γαϊδούρι ξεκαπίστρωτο. Και με συναφή ερώτηση, παρόμοιας απόχρωσης, σε ρωτάει, εντέλει, θεωρείτε πως είστε ευχάριστη ή δυσάρεστη παρέα; Γαϊδούρι αυτός, γαϊδούρα κι εσύ. Δεν ξέρω. Ειλικρινά. Από την άλλη, σκέφτομαι, υπάρχουν παρέες σήμερα; Συνήθως περνάω απαρατήρητη. Κάποτε μου έλεγαν πως ήμουν, πως λειτουργούσα κατευναστικά. Γινόμουν ο καταλύτης σε φορτισμένες καταστάσεις. Κορεσμένες φιλίες, τσακισμένες σχέσεις, ζευγάρια σε κρίση. Αυτό το κάποτε πέθανε. Μάλλον. Τώρα βρίσκομαι πέραν της δυσαρέσκειας και της απόλαυσης. Τελευταία όμως κάτι με πιάνει. Εκεί που κάθομαι θέλω να γίνω προκλητική. Να ρίξω λάδι στη φωτιά. Αλάτι στις πληγές. Διχαστική. Και πάλι όμως έχω το αντίδοτο. Λέω, τo να γίνεσαι δυσάρεστη, δεν σημαίνει πως αυτομάτως γίνεσαι κάτι το ξεχωριστό. Από μέσα μου. Γύρω σου κυκλοφορούν τόσοι δυσάρεστα δυσάρεστοι, τόσοι γελοία δυσάρεστοι, τόσοι αδιάφορα δυσάρεστοι. Αυτά σκέφτομαι, όταν λυσσάω να γίνω η πιο δυσάρεστη του κόσμου. Καθόλου εύκολο. Να μη σ’ αντέχει ούτε το χνότο σου. Κανένας. Ούτε καν η Δυσαρέσκεια. Κι αυτή, με το που θα σε βλέπει, θα το βάζει στα πόδια. Και μετά σαν να μου πέφτει ο πυρετός. Αδειάζω. Αποχαιρετώ την κακή ενέργεια. Αδειάζω. Το παραμελημένο κορίτσι βρίσκει πάλι την ανάσα του. Μέσα μου. Αδειάζω. Σιγά μη σ’ αφήσει αυτός να αδειάσεις. Αυτός σε θέλει στριμωγμένη, μπουκωμένη, πανικόβλητη, χαοτική. Να χτυπιέσαι στα τοιχώματα του εαυτού σου. Να κροταλίζουν τα δόντια σου, να βουίζουν τ’ αυτιά σου, να τρέμουν να χέρια σου, να κόβονται τα γόνατά σου. Κυρίως όμως, να γίνεσαι ένα τέραστιο έκζεμα, να μην πλησιάζεις κανέναν, να μη σε πλησιάζει κανένας. Ανέγγιχτη. Απρόσιτη. Και φυσικά είναι η στιγμή, η ενδεδειγμένη στιγμή, πιο ενδεδειγμένη αυτοκτονεί, για να σε ρωτήσει αυτή τη στιγμή, αυτή τη στιγμή που μιλάμε, τι έχετε περισσότερο ανάγκη; Αυτή τη φορά θα την ακούσει. Θα του την πεις. Αν ακούει τίποτα άλλο εκτός από τη σκατοψυχρογαμοφωνή του. Σκασμός, ρε. Αυτό λαχταρώ να φωνάξω. Να πάψουν όλα. Να το βουλώσουν. Σκασμός, ρε. Να μην ακούω τίποτα. Κιχ. Κανείς όμως δεν μ’ ακούει. Δεν βγαίνει η φωνή μου; Κουφάθηκε το σύμπαν; Γι’ αυτό προτιμώ να μη χρειάζεται να αποφασίζω για τίποτα. Ποτέ ξανά. Να μην αποφασίζω για τίποτα. Να γίνω πρακτική, χρήσιμη και αυτάρκης σαν μια καρέκλα. Απαθής σαν μια καρέκλα. Είτε με ξεσκονίζουν, είτε με λουστράρουν. Είτε κάθονται πάνω μου παιδιά, υπέρβαροι ή χεσμένοι. Κι αν θυμώσουν και με κομματιάσουν; Να! Κι αν ξεπαγιάσουν και με ρίξουν στο τζάκι; Να! Καλύτερα όμως, τώρα που το ξανασκέφτομαι, θα ήταν να συναντούσα ανθρώπους που θα μου μαλάκωναν την τραχεία καμπύλη του χρόνου. Χωρίς να πουν τίποτα. Χωρίς να κάνουν τίποτα. Απλά και μόνο επειδή αναπνέουν. Πού να τους βρω όμως; Υπάρχουν δρόμοι, πλατείες, εστιατόρια, μπαρ, εξοχές, πήχτρα σε κόσμο ή άδεια, όπου νa συχνάζουν αυτοί οι αφανείς τύποι, αυτοί οι υπέροχοι χαρακτήρες, που δεν είναι κόλαση ακόμη η ζωή τους; Αυτός χαμπάρι. Απτόητος. Το κομποσκοίνι του. Κι αν άλλαζε κάτι πάνω σας, με μια μόνο κίνηση, αλά ούνα, αλά ντούε, αλά τρε. Τι θα ήταν; Κομποσκοίνι αυτός, κομποσκοίνι κι εσύ. Να σταματήσω να μπαίνω συνεχώς στη θέση των άλλων. Γι’ αυτό δεν μπορώ να σταθώ πουθενά. Να αντιμετωπίσω κατάματα κανέναν. Γιατί απέναντί μου έχω πάντα κάποια ή κάποιον σαν εμένα. Όχι όμως εμένα. Κάποιους που είναι πιο λυπημένοι από μένα, πιο θυμωμένοι από μένα, πιο ευάλωτοι από μένα. Κάποιους που πρέπει να πλησιάσω, ν’ ακούσω, να συντρέξω. Βάζοντας στην άκρη εμένα, που είμαι λιγότερο λυπημένη, που δεν είμαι, λιγότερο θυμωμένη, που δεν είμαι, λιγότερο ευάλωτη, που δεν είμαι, βάζοντας την άκρη εμένα, τη στιγμή που δεν έχω κανέναν σαν εμένα να με πλησιάσει, να με ακούσει, να με συντρέξει. Κάποτε όμως θα βγω από την κατάσταση του καθόλου εαυτού και θα μπω στη θέση του εαυτού. Τότε εσείς, όχι εσείς προσωπικά, όλοι σας εσάς με τον πολύ, τον πληθωρικό, τον υπερχειλισμένο εαυτό θα εξαφανιστείτε. Κι εσείς και οι ερωτήσεις σας. Το διαβόητο ερωτηματολόγιό σας θα το φάει το μαύρο σκοτάδι. Επιτέλους! Θα ‘ρθει η μέρα, το ξέρω, που θα ξανακούσω τον αέρα, τη σιωπή, τη θάλασσα. Είμαι βέβαιη. Θα ξανακούσω μουσικούλες, βροντές, μαρσαρίσματα, κραυγές, πυροβολισμούς. Χωρίς να συγχέω οποιονδήποτε ήχο, το οτιδήποτε, με τη φωνή σας. Αυτό το χαοτικό τίποτα έχει ημερομηνία λήξεως. Δεν έχει; Και μετά ακούγεται σαν κάτι να σπάει. Έπεσε κάποιο ποτήρι που κρατούσε; Συνέβη κάποια μικρή έκρηξη στον χώρο του; Μήπως σωριάστηκε κάτω; Τίποτα δεν έγινε. Σιγά μη γίνει. Επανακάμπτει για να ρωτήσει, με τον πιο αφρώδη κυνισμό, ανέκαθεν ήθελα να σας ρωτήσω, πώς νιώθετε μετά από τις ερωτήσεις μου; Μάλιστα. Θα του έλεγες, χωρίς να έχεις τη διάθεση ούτε να τον πικάρεις ούτε να τον τσιτώσεις, πως άλλοτε νιώθεις πως ξεφυλλίζεις ένα ατελείωτο βιβλίο, ένα βιβλίο που όλο προστίθενται ιστορίες, οι ήρωες πολλαπλασιάζονται σαν αμοιβάδες, τα γεγονότα αντανακλούν νέα γεγογόνοτα και νέα γεγονότα, λες και οι σελίδες του διχοτομούνται, τριχοτομούνται στο διηνεκές, άλλοτε πάλι, πως ακούς μια μηχανή του κιμά να σε αλέθει, οστά, χόνδροι, νεύρα και σάρκα γίνονται μια αιμάτινη μάζα ανάκατη, αξεδιάλυτη με ευθύβολες, μεστές, πρωτότυπες ή ανατρεπτικές ερωτήσεις, που όσο πιο ευθύβολες, μεστές, πρωτότυπες και ανατρεπτικές είναι τόσο περισσότερο βελούδινο γίνεται το άλεσμά σου, συνήθως όμως, θα του ξεκαθάριζες, πως μετά από κάποιες ερωτήσεις του, όχι μόνο αυτές που θεωρεί καίριες, ευθύβολες, πρωτότυπες ή ανατρεπτικές, αλλά κι αυτές που θεωρεί παρακατιανές, κουρασμένες ή αδιάφορες το μόνο που μπορείς να κάνεις, που σου απομένει, είναι να αυτοχαστουκιστείς μέχρι να ματώσει το στόμα σου, να φας τόση σοκολάτα και να πιεις τόσο κονιάκ ώστε να ξερνάς όλη μέρα, να βγεις τσίτσιδη έξω και να τραγουδάς, όσο πιο φάλτσα γίνεται τραγούδια που τα ‘χεις συνδέσει με δυσάρεστα, πολύ δυσάρεστα συμβάντα. Αυτά. Κι αν τα πράγματα ζορίσουν πολύ, αν φτάσουν στο αμήν, να μπεις στη γεμάτη καυτό νερό μπανιέρα σου κι, αφού πρώτα αυνανιστείς, αν μπορείς, μετά να κόψεις τις φλέβες σου, που μπορείς. Αυτά όμως δεν θα τ’ ακούσει απο σένα. Όχι από σένα. Ας τα πει κάποια άλλη. Όχι. Δεν ντρέπεσαι ούτε τον εαυτό σου, ούτε αυτόν. Τα λόγια ντρέπεσαι. Τις λέξεις. Τι εικόνες. Ακόμη και τα κενά ανάμεσα στις λέξεις και τις εικόνες. Νιώθεις τόσο ντροπιασμένη. Ντροπιασμένη. Ντροπιασμένη. Ντροπιασμένη. Αυτή η ντροπή μπορεί να σε τρελάνει. Γι’ αυτό και θα σφραγίσεις το στόμα σου. Θα το μπουκώσεις. Με την πιο σθεναρή σιωπή. Θα το ράψεις. Με την πιο λυσσασμένη άρνηση. Τίποτα. Παύση. Κενό. Η ανάσα του νεκρού. Κι όσο αντέξει. Ας ενεργοποιήσει ό,τι θέλει. Ας σου ασκήσει ψυχική ή σωματική βία. Η ανάσα του νεκρού. Τέλος. Κι όμως, τίποτα δεν κάνει. Ούτε μισή ώρα δεν αντέχει. Επειδή σε ξέρει. Ξέρει τα όριά σου. Όταν ήσασταν μικρή, σε ρωτάει, τι σας άρεσε περισσότερο να κάνετε; Μαζεύτηκε; Αρχίζει και το μαζεύει; Θα δείξει. Εσύ, πάντως, του απαντάς σαν να μην τρέχει τίποτα. Όλα πρίμα. Μια χαρά. Να σωπαίνω, του λες. Ούτε να παίζω, ούτε να διαβάζω, ούτε να χαϊδεύομαι. Μόνο να σωπαίνω. Υπήρχαν μέρες που ξεχνούσα να μιλήσω. Τυλιγόμουν στη σιωπή, όπως τα κορίτσια τυλίγονται στη ζακέτα τους, στην αγκαλιά της μαμάς ή του μπαμπά, στο βλέμμα ενός αγοριού. Δεν ασχολιόντουσαν και πολύ μαζί μου. Αυτή είναι η αλήθεια. Τουλάχιστον γλίτωσα τις νουθεσίες. Κάποιες φορές ονειρευόμουν αυτή τη σιωπή. Πιο αγνή όμως, πιο τρυφερή, πιο γαλήνια. Καμία σκιά μοχθηρίας ή παραίτησης δεν τη νόθευε. Στην ανεπαίσθητη παύση που χωρίζει το κλείσιμο των δικών σου χειλιών και το άνοιγμα των δικών του, είσαι σίγουρη πως η επόμενη ερώτηση θα αφορά τον ύπνο σου. Κάτι έχεις μάθει τόσον καιρό διπλά του. Δίπλα του, τρόπος του λέγειν. Χείλια του, τρόπος του λέγειν. Αφού σπάνια, πολύ σπάνια, αναρωτιέσαι αυτή η φωνή τι πρόσωπο έχει, τι μάτια, αυτιά και μύτη, αλλά και πώς σαρκώνεται σε στέρνο, πλάτη, βουβώνα, άκρα; Έχει ροδαλό ή μελαψό δέρμα; Είναι στεγνός ή με πιασίματα. Πολύ σπάνια, όταν αισθάνεσαι πως ανάμεσά σας περνάει απαλά ο χρόνος, μια στις τόσες, δηλαδή, σχεδόν ποτέ, θες να δεις και κάτι περισσότερο, ν’ ακουμπήσεις και κάτι περισσότερο, να μυρίσεις και κάτι περισσότερο, να φιλήσεις και κάτι περισσότερο, να γλείψεις και κάτι περισσότερο, να δαγκώσεις και κάτι περισσότερο. Το στόμα του. Το καυλί του. Και, φυσικά, σε ρωτάει, θα ήθελα να μάθω, έχετε συνεχή ή διακοπτόμενο ύπνο; Κοιμάστε εύκολα ή δύσκολα;\nΗ νουβέλα του Μισέλ Φάις Lady Cortisol θα κυκλοφορήσει αρχές Νοεμβρίου από τις Εκδόσεις Πατάκη.


H ιατρικοποίηση του τοκετού στην Ελλάδα και οι επιπτώσεις της - Paidimou.gr\nΤι συμβαίνει με την ιατρικοποίηση του τοκετού στη χώρα μας?\nΈχει αποδειχτεί ότι περισσότεροι από τους μισούς τοκετούς στη χώρα μας γίνονται με καισαρική. Από αυτές τις καισαρικές, οι καισαρικές που γίνονται για πραγματικά σοβαρό λόγο ανέρχονται περίπου στο 15%, ενώ οι άλλες γίνονται πολύ πιθανόν από απόφαση του γιατρού και της ιατρικοποίησης του τοκετού στη χώρα μας.\nΦυσικά και μετά από μια καισαρική τομή μπορεί να υπάρξουν προβλήματα…\nΓια την μητέρα η καισαρική τομή είναι ένα χειρουργείο. Μπορεί να υπάρξουν επιπλοκές ή βραδύτερη ανάρρωση.\nΓια το μωρό μπορεί να επιφέρει αναπνευστικά προβλήματα, προβλήματα υγείας, εισαγωγή του στην μονάδα, υπογλυκαιμία, ακόμη και θνητότητα. Αλλεργίες, σακχαρώδη διαβήτη και άσθμα.\nΓια τη δυάδα μητέρας και μωρού, μια καισαρική τομή μπορεί να επιφέρει την απομάκρυνση του μωρού από την μητέρα του κατά τις πρώτες κρίσιμες ώρες της ζωής του. Χάνεται πολύτιμος χρόνος. Ο θηλασμός γίνεται πιο δύσκολος. Η μητέρα πονάει, δυσκολεύεται να μετακινηθεί. Αναγκάζεται να γίνει παθητικός δέκτης, να ζητάει βοήθεια, να μην έχει την ευχέρεια των κινήσεων της. Λόγω όλων αυτών μπορεί να πέσει ψυχολογικά. Ο θηλασμός χρειάζεται αυτοπεποίθηση, υπομονή και επιμονή, η καισαρική έρχεται να τα κάνει όλα πιο δύσκολα. Ακόμη μπορεί να βλάψει την ομαλή ενδυνάμωση του γονεικού ρόλου της μητέρας.\nΟ παγκόσμιος οργανισμός υγείας έχει επισημάνει τρόπους για μια φιλική περιγεννητική φροντίδα της μητέρας.\nΓια να θεωρηθεί ένα μαιευτήριο φιλικό προς την μητέρα θα πρέπει να έχει ποσοστό καισαρικών τομών μικρότερο από 15% και ποσοστό φυσιολογικών τοκετών μετά από καισαρική μεγαλύτερο από 60%.\nΓια μια φιλική περιγεννητική φροντίδα προς την μητέρα θα πρέπει να… Διαβάστε περισσότερα πατώντας εδώ!\nCategories:\tΓΟΝΕΙΣ/ΘΕΛΟΥΜΕ ΝΑ ΓΙΝΟΥΜΕ ΓΟΝΕΙΣ, ΕΓΚΥΜΟΣΥΝΗ, ΘΕΛΟΥΜΕ ΝΑ ΓΙΝΟΥΜΕ ΓΟΝΕΙΣ, ΝΕΟΓΕΝΝΗΤΑΚΙ ΜΟΥ, ΥΓΕΙΑ\t/ No Responses / by paidimou January 26, 2017


"Όταν ο Βάγκνερ συνάντησε τις ντομάτες" - Δράση για μια Άλλη Πόλη\nΠέμπτη 19 Σεπτεμβρίου, 8:15΄μμ, ΤΥΠΕΤ, από το Cine-Δράση\nΕλλάδα, 2019. Διάρκεια: 72’. Σκηνοθεσία-Σενάριο: Μαριάννα Οικονόμου. Διεύθυνση Φωτογραφίας: Αργύρης Τσεπελίκας, Μαριάννα Οικονόμου, Δημήτρης Κορδελάς. Μοντάζ: Ευγενία Παπαγεωργίου. Sound design: Παύλος Χριστοφοράκος.\nΜετά την προβολή θα ακολουθήσει συζήτηση με τη συμμετοχή της σκηνοθέτη Μαριάννας Οικονόμου\n"Όταν ο Βάγκνερ συνάντησε τις ντομάτες" είναι ένα παιχνιδιάρικο, ποιητικό, μεγαλόκαρδο, γεμάτο ειλικρίνεια, χιούμορ και συγκίνηση ελληνικό ντοκιμαντέρ που αφορά την δύναμη των ανθρώπινων σχέσεων και την σημασία επαναπροσδιορισμού κάθε ανθρώπου όταν όλοι οι δρόμοι μπροστά του δείχνουν αδιέξοδοι. Το φιλμ έκανε πρεμιέρα στο επίσημο πρόγραμμα του Διεθνούς Φεστιβάλ Κινηματογράφου του Βερολίνου (2019) στο τμήμα Culinary Cinema όπου προβάλλονται ταινίες που θεωρούνται "τροφή για σκέψη" γύρω από τις απολαύσεις αλλά και τις σκοτεινές πλευρές της διατροφής. Στο Διεθνές Φεστιβάλ Ντοκιμαντέρ Θεσσαλονίκης (2018), απέσπασε το Βραβείο Κριτικών Κινηματογράφου Fipresci. Προβλήθηκε σε πολλά Φεστιβάλ ντοκιμαντέρ σε όλο τον κόσμο (πρόσφατα στο 25ο Φεστιβάλ Κινηματογράφου του Σαράγεβο). Πριν από λίγες ημέρες επιλέχτηκε, για το βραβείο Prix Europa, του πιο σημαντικού Ευρωπαϊκού Φεστιβάλ (6-12 Οκτώβρη, Potsdam) οπτικοακουστικών έργων για την τηλεόραση, το ραδιόφωνο και το διαδίκτυο.\nΤο χωριό Ηλιάς της Καρδίτσας, στο Θεσσαλικό κάμπο, ακολουθούσε τον παρακμιακό δρόμο της ελληνικής επαρχίας, αργοσβήνοντας λόγω της αστικοποίησης, της έλλειψης νέων ανθρώπων και της οικονομικής κρίσης. Έχει μόνον 33 κατοίκους, ελάχιστοι από αυτούς είναι νέοι. Το σχολείο του δεν λειτουργεί εδώ και 30 χρόνια, ενώ δεν υπάρχει εκεί ούτε κατάστημα, ούτε καφενείο. Οι κάτοικοι του, γυναίκες και άντρες είναι όλοι αγρότες. Καλλιεργούν σιτάρι, κριθάρι και ντομάτες. Ο 45 χρονος Αλέξανδρος Γκουσιάρης είναι ένας από αυτούς. Ανήκει στη γενιά που έφυγε από το χωριό, σπούδασε, δούλεψε αλλού, αλλά επέστρεψε. Σήμερα ο ίδιος, οι ξαδέλφες, οι θειάδες και οι γείτονές του κάνουν μια νέα αρχή βάζοντας σε εφαρμογή μια φιλόδοξη ιδέα.\nΕνώ σε Αμερική και Ευρώπη καλλιεργούνται εδώ και δεκαετίες μεταλλαγμένα υβρίδια ντομάτας χωρίς γεύση και με αμφίβολη διατροφική αξία, εκείνοι καλλιεργούν έναν παλιό, οικογενειακό σπόρο, μια λεπτόφλουδη, αρωματική ποικιλία ντομάτας και παράγουν βιολογικό τοματοπολτό. Από την πρώτη στιγμή, στην καθετοποιημένη μονάδα του Ηλιά δουλεύουν οι γυναίκες του χωριού που γνωρίζουν καλύτερα από όλους τα μυστήρια και τις συνταγές της γης. Αυτές συσκευάζουν σάλτσες ντομάτας και προϊόντα με βάση την ντομάτα. Ο Αλέξανδρος οργανώνει την ιδέα με έρευνα, αυταπάρνηση και αρκετή δόση τρέλας: δύο ηχεία στη μέση των αγρών παίζουν μουσική στα φυτά. «Εννοείται ότι βάζουμε μουσική στα φυτά», «η ντομάτα θέλει κάτι μεγαλειώδες για να ντραπεί, να κοκκινίσει. Βάγκνερ!», ισχυρίζεται.\nΣήμερα η παραγωγή κυμαίνεται σε μερικές χιλιάδες βάζα τον χρόνο για τα παράγωγα της ντομάτας και 5-20 τόνους για το μέλι. Η «στραγγιστή ντομάτα» τους απέκτησε διεθνή φήμη και βραβεία. Η μεγαλύτερη ποσότητα προϊόντων εξάγεται σε όλο τον κόσμο και πουλιέται στα πιο ακριβοθώρητα ράφια της Ευρώπης όπως αυτά του καταστήματος Harvey Nichols του Λονδίνου. Όλη αυτή παραγωγική δραστηριότητα ζωντάνεψε το μαραζωμένο χωριό και η ζωντάνια του γοήτευσε τη σκηνοθέτη Μαριάννα Οικονόμου που αποφάσισε να κινηματογραφήσει την καθημερινότητα του. «Έχει κάτι το σουρεάλ να έρχονται σε ένα χωριό όπως αυτό, όπου ο πιο νέος είναι στα 60 του, ένα χωριό που δεν έχει καν καφενείο, αντιπρόσωποι από τα Harvey Nichols», λέει. Άρχισε να πηγαίνει τακτικά στο χωριό. Η παρουσία της και της κάμεράς της στο εργαστήριο και στο χωράφι ήταν τόσο συχνή που περνούσε σχεδόν απαρατήρητη, γεγονός που της επέτρεψε να καταγράψει την πραγματική εικόνα. Παράλληλα όμως κατέγραψε και το χωριό, την ερημιά και την ομορφιά του, τις ζωές των κατοίκων, την μοναξιά και την έμφυτη χαρά τους. Ο φακός της δεν αποτύπωσε το αναμενόμενο: τη στέρηση, την κακουχία, τη μιζέρια της αγροτικής επαρχίας που ξεχασμένη από την πολιτεία χτυπήθηκε άγρια και από την κρίση. Καταγράφει τις ηλικιωμένες γυναίκες με τρόπο που σε κάνει να νοσταλγείς, να γελάς και να συγκινείσαι με την αθωότητα, την αυθεντικότητα και τα καλαμπούρια τους. Βουρκώνεις όταν ποζάρουν ντροπαλά στα χωράφια για την ετικέτα τους, χαίρεσαι μαζί τους όταν ταξιδεύοντας βρίσκουν στα ράφια των σούπερ μάρκετ του εξωτερικού το αποτέλεσμα του μόχθου τους.\nΗ ευαισθησία της Οικονόμου, ο σεβασμός της στην προσπάθεια, η ποίηση, η ειλικρίνεια και η αυθεντικότητα της ματιάς της επιστρέφει στους ήρωες της κάτι από την χαμένη τους αυτοπεποίθηση, υπερηφάνεια και αξιοπρέπεια. Η ταινία της καθόλου δεν μοιάζει στις επιτυχημένες επαγγελματικές ιστορίες διάφορων ικανών, ταλαντούχων αλλά μοναχικών συμπατριωτών μας, με τις οποίες μας βομβαρδίζουν καθημερινά τηλεοράσεις και εφημερίδες. Αναδεικνύει την αξία της συλλογικής προσπάθειας. Ο Αλέξανδρος είναι μεν αυτός που κινεί τα νήματα. Όμως σέβεται, ακούει, επικοινωνεί με όλη την ομάδα και την εμπλέκει στο προβληματισμό και τις αποφάσεις. Ο συνεργάτης του μπορεί να δέχεται την κλασική μουσική στο χωράφι, αλλά όταν λείπει ο Αλέξανδρος θα παίξει τα δικά του αγαπημένα ακούσματα: έντεχνα και παραδοσιακά. Οι γυναίκες με τις ξεχωριστές προσωπικότητες, τα κοινά και τις αντιθέσεις τους συναντιούνται καθημερινά, δουλεύουν, αστειεύονται, απογοητεύονται, κυρίως όμως εμψυχώνουν η μία την άλλη.\nΑυτό είναι ένα μεγάλο κέρδος, αλλά όπως λέει ο Αλέξανδρος «το πραγματικό κέρδος θα ήταν να γίνει το παράδειγμα για όλο τον κάμπο. «Όνειρο μου θα ήταν να δω τον θεσσαλικό κάμπο σπαρμένο βιολογικά. Να επενδύσουμε στην ποιότητα, να την αξιοποιήσουν συνεταιρισμοί και να κάνουν γνωστή τη Θεσσαλία σε όλο τον κόσμο. Η ποιότητα είναι η μόνη μας επιλογή. Να βγάλεις κάτι που δεν μπορούν οι άλλοι. Όπως την καλύτερη ντομάτα που υπάρχει».\nΜαριάννα Οικονόμου - Βιογραφικό σημείωμα\nΗ Οικονόμου σπούδασε ανθρωπολογία, φωτοδημοσιογραφία και παραγωγή βίντεο στο Λονδίνο. Εργάστηκε αρχικά ως φωτογράφος και ερευνήτρια σε ελληνικά και ξένα έντυπα, κανάλια και οργανισμούς. Από το 2000 ασχολείται με το ντοκιμαντέρ όπου εκτελεί παραγωγές για την ΕΡΤ (Μαθήματα – Παθήματα, Οικολογικά Ημερολόγια και άλλα ). Σκηνοθετεί ντοκιμαντέρ σε συμπαραγωγή με ξένα κανάλια (BBC, ARTE, YLE) που συμμετέχουν σε διεθνή φεστιβάλ («Το Σχολείο», «Για μια θέση στο χορό», «Οδός Σφακτηρίας», «Bells, Threads and Miracles», «Άκουσέ με», «Food for Love»). Η προτελευταία της ταινία, «Ο πιο μακρύς δρόμος» βραβεύτηκε στο Φεστιβάλ Ντοκιμαντέρ της Λειψίας, και ήταν υποψήφιο για το βραβείο καλύτερου ντοκιμαντέρ της Ευρωπαϊκής Ακαδημίας Κινηματογράφου.\n19/10/2019 Δημοτικό Συμβούλιο Ασφυκτικά γεμάτη η αίθουσα του ΤΥΠΕΤ τις Πέμπτες\n18/10/2019 Συμβαίνουν στην πόλη μας Κυριακή 27 Οκτωβρίου, ο Παναγιώτης Ήφαιστος στο ΤΥΠΕΤ\n18/10/2019 Συμβαίνουν στην πόλη μας "Ερωτική Θύελλα" από το Cine Δράση\n17/10/2019 Ακροβάτες στο χαρτί Φθινοπωρινό τραγούδι\n16/10/2019 Συμβαίνουν στην πόλη μας Η ΔΡΑΣΗ άλλαξε στέκι και το γιορτάζει!\nΟι επιστήμονες λένε ότι είμαστε φτιαγμένοι από άτομα, όμως εμένα ένα πουλάκι μου είπε ότι είμαστε φτιαγμένοι από ιστορίες.\n"Η Καταραμένη"6/10/2019 Μπάμπης Δαμουλιάνος Ευαγγελάτος\n"Η Καταραμένη"6/10/2019 Κώστας Κωνσταντάτος\n"Ελάχιστες Ιστορίες" από το Cine - Δράση29/9/2019 Μπάμπης Δαμουλιάνος Ευαγγελάτος\nΕλάχιστες για τους τρίτους, τους πολλούς!Πρώτες γι' αυτούς που τις βιώνουν, τους πρωταγωνιστές!\n"Χώρο στις Τέχνες!"29/9/2019 Μπάμπης Δαμουλιάνος Ευαγγελάτος\nΚαλή επιτυχία!Τα παιδιά πρώτα!\nΑκίνητοι Παρακαλώ29/9/2019 Μπάμπης Δαμουλιάνος Ευαγγελάτος\nΠάγωμα στο αναπάντεχο!


ΤΟ ΗΜΕΡΟΛΟΓΙΟ ΤΟΥ CAPTAIN JERK, SAT-13022021-1130 nomark's revenge - OANNES\n[Βλ. τυχαία screenshots από την πλημμυριδα του Twitter]. Μα …επιτέλους, τί ζόρι τραβάνε αυτά τα μαλάκια; Τι σόι σαπιοπολτός κυκλοφορεί μέσα στην κρανιακή τους κοιλότητα; Γιατί για να υπάρχει φαιά ουσία εκεί, αποκλείεται.\nΑυτό που αποδεικνύεται άλλωστε, λες και ήθελε απόδειξη, είναι ότι : η «αγάπη τους» για τους τηλε-αστέρες αφορούσε όχι κάποιου είδους αξία [άλλωστε, ποιαν;] αλλά την «αναγνωρισιμότητά τους». Και την επιμελώς καλλιεργημένη αίσθηση ότι θα μπορούσαν να είναι οι ίδιοι, οι θεατές, «αναγνωρίσιμοι» στη θέση τους …\nΔεν χρειάζεται καμιά ψυχολογία του βάθους για να αντιληφθείς ότι, σε σχέσεις με τέτοιο υπόβαθρο, το μίσος δεν χρειάζεται παρά μια απλή αφορμή για να εκδηλωθεί.\nΕννοείται ότι το πράγμα, μέσω διάφορων ενσταντανέ του Πρωθυπουργού με “πρωταγωνιστές σκανδάλων” έχει ήδη αποκτήσει πολιτικές αποχρώσεις…\nΕΛΛΗΝΙΚΟ #METOO ΜΑΡΚΟΥΛΑΚΗΣ ΦΙΛΙΠΠΙΔΗΣ ΧΑΪΚΑΛΗΣ\n← CHICK COREA : LEPRECHAUN’S DREAM Parts 1, 2 [THE LEPRECHAUN, 1976]\nCHICK COREA : LEPRECHAUN'S DREAM Parts 1, 2 [THE LEPRECHAUN, 1976]


Τραγωδία στην Αγία Πετρούπολη: Πέντε νεκροί από φωτιά σε νοσοκομείο αναφοράς για κορονοϊό | Lamianow.gr\nΟι αρχές ενημερώθηκαν στις 06:30 το πρωί για τη φωτιά στο νοσοκομείο «Άγιος Γεώργιος» στην Αγία Πετρούπολη. Πυκνοί καπνοί έβγαιναν από τον έκτο όροφο του νοσοκομείου.\nΟι πρώτες αναφορές κάνουν λόγο για τουλάχιστον πέντε νεκρούς. Σύμφωνα με τα ΜΜΕ της Αγίας Πετρούπολης οι νεκροί ήταν ασθενείς που νοσηλεύονταν με αναπνευστικά προβλήματα και ήταν διασωληνωμένοι.\nΤο νοσοκομείο λειτουργούσε για να δέχεται ασθενείς με κορονοϊό και έχει 5.480.\nΗ φωτιά έχει τεθεί υπό έλεγχο. Δεν είναι ακόμη γνωστό πως ξέσπασε η πυρκαγιά που κόστισε τη ζωή στους πέντε ασθενείς.\nΣύμφωνα με πληροφορίες, την Πρωτομαγιά είχαν κληθεί οι αρχές στο ίδιο νοσοκομείο για να αντιμετωπίσουν διαρροή χημικών στον τρίτο όροφο του κτιρίου.


Ο ΧΑΦΙΕΣ: Alessandra Ambrosio, η Βραζιλιάνα καλλονή\nΜε ύψος 178 εκ., αναλογίες που θα ζήλευε η θεά Αφροδίτη (86-63.5-89 cm), πρόσωπο αγγέλου με γατίσια μάτια, κορμί που σίγουρα πλάστηκε στην Κόλαση, καλογυμνασμένα πόδια που θα ζήλευαν και επαγγελματίες χορεύτριες, αέρινη κίνηση που κάνει όλα τα μάτια να γυρνούν, σκανδιναβική επιδερμίδα\nκαι λατινοαμερικάνικο ταμπεραμέντο, η Alessandra Ambrosio είναι το χωρίς αμφιβολία η τέλεια γυναίκα - έναν τίτλο που μοιράζεται μαζί με άλλες δύο συμπρατριώτισσές της, την\nAdriana Lima και την Gisele Bundchen.\nΤο "αγγελάκι" της Victoria's Secret από τη Βραζιλία σβήνει σήμερα 39 κεράκια, κλείνοντας περίπου δύο δεκαετία όπου κάθε της εμφάνιση αφήνει τον πλανήτη με το στόμα ανοιχτό. Γιατί δεν είναι μόνο η αψεγάδιαστη ομορφιά της Ambrosio εκείνο που τρελαίνει τους άντρες και κάνει τις γυναίκες να τη χειροκροτούν· είναι μία παράξενη αύρα που κουβαλά πάνω της, ένας αέρας που μοιάζει να φτιάχτηκε από τα τέλεια υλικά μίας φαντασίωσης. Κάτι που μπορείς πολύ να καταλάβεις από τις φωτογραφίες που ακολουθούν.\nΟι καλύτερες εμφανίσεις της Alessandra Ambrosio\nΗ πασαρέλλα είναι ο φυσικός χώρος του super model από τη Βραζιλία.\nΤο σώμα της έχει πρωταγωνιστήσει σε δεκάδες διαφημίσεις και τηλεοπτικά spots. Ο λόγος είναι απόλυτα προφανής.\nΘα μπορούσε να την είχε ζωγραφίσει ο Milo Manara, αν δεν ήταν απόλυτα αληθινή.\nΚάποιες φορές οι λέξεις για να την περιγράψουν δεν είναι αρκετές.\nΕνώ σε αντίθεση με όσους πιστεύουν ότι τα super models στερούνται θηλυκότητας, εκείνη φροντίζει να το υπενθυμίζει σε κάθε της κίνηση και εμφάνιση.\nΤα shows της Victoria's Secrete έδωσαν τρομερό boost στην καριέρα της.\nΑντίστοιχα, βέβαι το διάσημο brand βρήκε μία από τις ιδανικές εκπροσώπους του.\nΑποτελεί πρόκληση να σκεφτείς έστω και ένα ψεγάδι που μπορεί να έχει πάνω της.\nΕδώ, δίπλα στην Heidi Klum - η αλλιώς ο ορισμός του double trouble.\nH Ambrossio είναι φτιαγμένη από τα υλικά της τέλειας φαντασίωσης.\nΜόνο ένας υπερυπολογιστής θα μπορούσε, κανονικά, να σχεδιάσει τέτοιες αναλογίες.\nΙσώς τελικά, τα καλογυμνασμένα πόδια της να είναι το πιο δυνατό της σημείο.\nΓλυκιά, αέρινη, εκθαμβωτική.\nΑν τώρα κάποιος πιστεύει ότι η ομορφιά της Ambrosio έχει να κάνει μόνο με τις σωματικές της αναλογίες, ας ρίξει μία πολύ προσεκτική ματιά σε αυτήν την φωτογραφία.\nΈχει αφήσει άπειρες φορές τον πλανήτη με το στόμα ανοιχτό.\nΑκόμα, όμως, και με τα πιο απλά και αδιάφορα ρούχα παραμένει ένα σπάνιο θέαμα.\nΈνα "αγγελακι" που φέρνει στο μυαλό αμαρτίες.\nΉ μάλλον πιο σωτά: Η Alessandra Ambrosio είναι μία γυναίκα πλασμένη για αμαρτία.


Ανοίγει η αυλαία στον 2ο γύρο - SportSecrets\n04/02/2018 04/02/2018 Γιάννης Διβράμης\nΟ δεύτερος γύρος ανοίγει την αυλαία του σήμερα στην Β’ Εθνική, με τον Πανερυθραϊκό να αποτελεί το επόμενο εμπόδιο στο δρόμο του πανίσχυρου Ιωνικού. Η ομάδα του Μάριου Γούναρη έκλεισε τον πρώτο γύρο με 14 νίκες σε 15 αγώνες και απόσταση τεσσάρων βαθμών από τους διώκτες του. Ένας εξ αυτών είναι και ο Πανερυθραϊκός, που μετά το τέλος του πρώτου γύρου βρίσκεται σταθερά στην πρώτη τετράδα του νότιου ομίλου, μαζί με τον Ιπποκράτη Κω και τον Διαγόρα Δρυοπιδέων.\nΗ αναμέτρηση του (4ου) Διαγόρα με το (6ο) Ηράκλειο είναι το άλλο παιχνίδι που ξεχωρίζει από τον νότιο όμιλο, την ώρα που δύσκολη εκτός έδρας αποστολή στη Χαλκιδική με αντίπαλο το Πευκοχώρι θα έχει ο Χαρίλαος Τρικούπης, πρωτοπόρος του βόρειου ομίλου. Μεγάλα παιχνίδια περιλαμβάνει το πρόγραμμα της ημέρας και στη Γ’ Εθνική. Στον 1ο όμιλο οι τέσσερις πρωτοπόροι παίζουν μεταξύ τους (Οίακας-Γλαύκος και Αχαγιά-Ενωση Ιλίου), ενώ μεγάλο ματς υπάρχει και στον 2ο όμιλο, μεταξύ της (4ης) Πεντέλης και του (1ου) Εσπέρου Λαμίας.\nΣήμερα είναι επίσης το κυρίως πιάτο στην Α1 Γυναικών, με τις αναμετρήσεις της 14ης αγωνιστικής και το ματς Πανιώνιος-Αθηναϊκός να ξεχωρίζει από τα υπόλοιπα. Τέλος, δράση υπάρχει φυσικά και στην Α2 Γυναικών, με την κόντρα του βόρειου ομίλου μεταξύ της Πυλαίας και του Πανσερραϊκού να συγκεντρώνει το μεγαλύτερο ενδιαφέρον.\n2ο Ελευσίνας 15.00 Πανελευσινιακός-Ιπποκράτης Κω (Ρίζος-Νάστος)\nΝ. Σμύρνης 17.00 Ίκαρος Ν. Σμύρνης-ΑΕΝΚ (Παπαφωτίου-Ορφανός Μ.)\nΝίκαιας 18.00 Ιωνικός Νίκαιας-Πανερυθραϊκός (Καλογερόπουλος-Αναστασίου)\n1ο Δ. Χαϊδαρίου 17.00 Δάφνη Δαφνίου-Πρωτέας Βούλας (Στρέμπας-Σπυρόπουλος)\nΣτρέφη 17.00 Τρίτωνας-ΚΑΟ Κορίνθου (Καρπάνος-Μαγκαφάς)\nΓ. Παπασιδερης 17.00 Κορωπί-Παγκράτι (Θεοδωρόπουλος-Φασόλης)\nΣτ. Βενέτης 17.00 Διαγόρας Δρ.-Ηράκλειο (Κυριακόπουλος-Λιότσος)\nΖωγράφου 17.00 ΕΦΑΟΖ-ΓΣ Μάνδρας Νικηφόρος (Μπούκας-Φραγκούλη)\nΝ. Μουδανιών 17.00 Ευρώπη 87-Χαρίλαος Τρικούπης (Τζίμα-Κοϊμτζόγλου)\nΚοζάνης 17.00 Ελίμεια-Χαλκηδόνα (Παπαγερίδης-Δημάδης)\nΠαλαμά 17.00 Τιτάνες Παλαμά-Στρατώνι (Ευφραιμίδης-Ταρενίδης Κ.)\nΑλ. Δημόγλου 17.00 Καβάλα-Φάρσαλα (Τσιρτσιμάλης-Γαζέτας)\nΧ. Χριστοδούλου 17.00 Ασπίδα Ξάνθης-Ίκαροι Σερρών (Γερακίνης-Παπαδόπουλος Θ.)\nΑγρινίου 17.00 Αγρίνιο-Ερμής Λαγκαδά (Καμήτσος-Μακρόπουλος)\nΑνατόλια 17.00 Ανατόλια-Μαχητές Δόξας Πεύκων (Σιμητόπουλος-Θεοδώρου)\nΝαυπλίου 17.00 Οίακας-Γλαύκος (Τσαχάκης-Πολυχρόνης)\nΝ. Ιωνίας 17.00 ΕΣΚΔ Ν. Ιωνίας-ΚΑΠ (Πλιάκας-Αντωνιάδης)\nΕΑ Πατρών 17.00 ΕΑΠ-Ακράτα (Λογοθέτης-Λαμπίρης)\nΑιγίου 17.00 Κεραυνός-Έσπερος ΑΟΠΑ (Καρακάσης-Ελ Ανύ)\nΑπόλλωνα 17.00 Απόλλωνας Σμύρνης-ΚΑΟ Μελισσίων (Κονταράτος-Τηγάνης)\nΚ. Αχαϊας 17.00 Αχαγιά 82-Ένωση Ιλίου (Σταθόπουλος-Ντάνος)\nΛεχαίου 17.00 Ολυμπιάδα Λεχαίου-Καλαμάτα 1980 (Αργυρούδης-Καλογριάς)\nΕσπέρου 17.00 Έσπερος-Άρης Ν. (Ζιώγας-Τζίμης)\nΚλαδισού 17.00 ΑΟΚ Χανιά-Λοκρός (Λαζαρίδης-Σιδέρης)\nΧίου 16.00 ΒΑΟΛ Χίου-Ερμής Σχηματαρίου (Ουσταμπασίδης-Κοτσώνης)\nΝέας Πεντέλης 17.00 Πεντέλη-Έσπερος Λαμίας (Φάκαρος-Μαρίγλη)\nΑγ. Δημητρίου (Ν) 17.00 Κρόνος-Άρης Πετρούπολης (Αντωνίου Ν.-Χριστοδουλάκης)\nΒαρδινογιάννειο 17.00 ΟΦΗ-ΑΕΕ Παναγίτσας (Τεφτίκης-Μαρτινάκος)\nΠρέβεζας 17.00 Νικόπολη Πρέβεζας-Πρωτέας Γρεβενών (Παζώλης-Λελούδας)\nΚέρκυρας 17.00 Φαίακας-Ιωνικός Ιωνίας (Κατωτικίδης-Παπανικολάου)\nΔ. Βικέλας 17.00 Φίλιππος Βέρ.-Ζέφυρος 02 (Τσουμαχίδης-Δολγύρας)\nΝ. Ιωνίας Βόλου 17.00 Νίκη Βόλου-ΑΟΚ Βέροιας (Σαρακενίδης-Κουκουλεκίδης)\nΜπάρας Τρικάλων 17.00 Ίκαροι Τρ.-ΑΠΣ Πτολεμαϊδα (Μελανίδης-Χατζηχαρίσης)\nΠολυκάστρου 17.00 Εύαθλος Μακ.-ΑΓΣ Ιωαννίνων (Αγραφιώτης Ι.-Πράττος)\nΑγ. Παύλου 18.00 Κένταυρος Καλ.-Ευκαρπία (Λαδάς-Θεοδωρίδης)\nΜ. Τσικινας 19.00 ΧΑΝΘ-ΜΕΝΤ (Παπαδόπουλος Χ.-Λουλουδιάδης)\nΣίνδου 18.00 Αστέρας Σίνδου-Απόλλων Καλαμαριάς (Καρκαλέτση-Γραικός)\nΠολυγύρου 18.00 Πολύγυρος-Ορφέας Ν. Σκοπού (Τσούλης-Σελεβός)\nΜακεδονικού 18.00 Μακεδονικός-Μαντουλίδης (Σιταρίδης-Αγραφιώτης Γρ.)\nΕλευθερούπολης 18.00 Ελευθερούπολη-Αίας Ευόσμου (Ελευθεριάδης-Παπαγεωργίου)\nΚομοτηνής 18.00 ΜΓΣ ΑΕ Κομοτηνής-ΓΑΣ Κομοτηνή (Ντούρας-Μπακάλης)\nΕΑΚ Βόλου 12.00 Ολυμπιακός Β.-Νίκη Λευκάδας (Φουτζήλας-Τσοκόλης)\nΠΑΟΚ 12.00 ΠΑΟΚ-Παναθηναϊκός (Εκιζογλου-Καλέσης)\nΠ. Νικολαϊδης 14.00 Φάρος Κερατσινίου-Παναθλητικός (Λεκατσάς-Καββαδάς)\nΑγ. Δημητρίου (Π) 16.45 Δάφνη Αγ. Δημητρίου-Πρωτέας Βούλας (Ραχιώτης-Γρίβα)\nΝ. Σμύρνης 13.00 Πανιώνιος-Αθηναϊκός (Λύρας-Σκαλτσής)\nΚω 12.00 Ανταγόρας Κω-Καλύβια (Δαβιδέλης-Τούσης)\nΜελισσίων 14.30 Μελίσσια-Ελευθερία Μοσχάτου (Παπαδόπουλος Χ.-Σκουλαρίκης)\nΚοντόπευκου 19.30 Αγ. Παρασκευή-ΕΦΑΟΖ (Αθανασόπουλος-Μελισσάρης)\nΣπόρτιγκ 13.00 Σπόρτιγκ-Άρης Πετρούπολης (Αγγελής-Βελέντζας)\nΚαμινίων 12.00 Προφήτης Ηλίας-Κρόνος Αγ. Δημητρίου (Λαζόγκα-Ναστούλης)\nΝ. Ρυσίου 14.00 Αναγέννηση Ν.Ρ.-Σταυρούπολη (Καντερές-Παπαδοπούλου Κ.)\nΣΣ Κατερίνης 14.00 Πιερικός Αρχέλαος-Ηρακλής (Ιορδανίδης-Κουφούδης)\nΚαλαμαριάς 13.30 Απόλλωνας Καλ.-Ασπίδα Ξάνθης (Γιαννούλης-Νέδογλου)\nΔ. Κραχτίδης 12.00 Τιτάνες Δράμας-Ολύμπια ΓΣ Λάρισας (Δέλλας-Αναστασιάδης)\nΠυλαίας 13.30 Πυλαία-Πανσερραϊκός (Χρυσάφης-Χατζημπαλίδης)\nΑλεξάνδρειο 14.00 Άρης-Ναύαρχος Βότσης (Δικταπανίδης-Τσάνταλη)


Υγρό AQ Pure 360 ml | Alensa GR\nΥγρό AQ Pure 360 ml\n6,79 € 6,79 5,59 € 5,59\nΥγρό φακών επαφής AQ Pure\nΤο υγρό AQ Pure είναι ένα ολοκληρωμένο διάλυμα που χρησιμοποιείται για την αποτελεσματική απολύμανση, ξέπλυμα και αποθήκευση όλων των τύπων φακών επαφής.\nΤο AQ Pure υγραίνει τους φακούς αμέσως με την πρώτη χρήση και διαρκεί όλη την ημέρα, γεγονός που αυξάνει σημαντικά την άνεση των φακών επαφής.\nΚατάλληλο για τα ευαίσθητα μάτια\nΤο AQ Pure περιέχει ένα ελαστικό πολυμερές με ιδιότητες να δεσμεύει μεγάλες ποσότητες νερού. Αυτό εξασφαλίζει υγρασία όλη την ημέρα. Η φακοί δεν προκαλούν ερεθισμό ή ερυθρότητα του οφθαλμού και χάρη στην εξαιρετικά αποτελεσματική του λίπανση το AQ Pure είναι καταλληλότερο από ότι τα κοινά υγρά φακών.\nΤο AQ Pure έχει σχεδιαστεί για να απολυμαίνει τους φακούς με δύο τρόπους. Το χρονικό διάστημα που καθορίζεται από τον κατασκευαστή για τρίψιμο είναι περίπου 5-7 λεπτά. Όταν ο φακός δεν τρίβεται, ο κατασκευαστής καθορίζει τουλάχιστον 2-3 ώρες οι φακοί να βυθίζονται στο διάλυμα. Ωστόσο, οι ειδικοί των ματιών συνιστούν να τρίβετε τους φακούς σας με το διάλυμα καθώς αυξάνει σημαντικά την αποτελεσματικότητα της απολύμανσης.\nΠερισσότερες συσκευασίες AQ Pure:\n- Υγρό AQ Pure 2 x 360 ml\n- Υγρό AQ Pure 3 x 360 ml\nΙδιότητες - Υγρό AQ Pure 360 ml\nTopVue Air (6 φακοί) + Υγρό AQ Pure 360 ml\nΤιμή 24,48 € 24,48 Εξοικονομήστε 1,90 €\n171 των πελατών μας προτείνει αυτό το προϊόν\nΚαλησπέρα. Ποιάς εταιρείας είναι αυτό το υγρό; Ευχαριστώ.\nΤο υγρό φακών επαφής AQ Pure φτιάχνετε για την δικιά μας εταιρεία από την ιταλική εταιρεία Kostatni Lens,Milano, Italy. Είμαστε στη διάθεση σας.


Θεσπρωτία: Απολαυστική και μουσικά ώριμη η παιδική χορωδία του Α΄ δημοτικού σχολείου Ηγουμενίτσας (VIDEO) Θεσπρωτία: Απολαυστική και μουσικά ώριμη η παιδική χορωδία του Α΄ δημοτικού σχολείου Ηγουμενίτσας (VIDEO) | Epirusblog.gr | Ιωάννινα Ήπειρος Ελλάδα\nΘεσπρωτία: Απολαυστική και μουσικά ώριμη η παιδική χορωδία του Α΄ δημοτικού σχολείου Ηγουμενίτσας (VIDEO)\nΣτο Α΄ δημοτικό σχολείο Ηγουμενίτσας γίνονται πολλές πρωτοποριακές δρασηριότητες. Με πρωτογωνιστές τα παιδιά, τα οποία έχουν την αμέριστη στήριξη, αλλά και ώθηση από το διευθυντή, τους δασκάλους και τους γονιούς.\nΜια από αυτές είναι και η παιδική χορωδία. Σε δημόσια εκδήλωσή της ερμήνευσε έντεχνα τραγούδια, με ιδιαίτερη ποιότητα. Δημιουργούν ένα κλίμα μαγείας και την αφήνουν να μετεωρίζεται.\nΤα τραγούδια, μέσα από τη μελωδική ερμηνεία των παιδιών, αποκτούν το προαγματικό νόημά τους. Αυτή η μαγεία είναι ακριβώς, που συμφιλιώνει το χρόνο με τη δράση. Και πως το κατορθώνουν αυτό τα παιδιά; Αποδίδοντας τα τραγούδια με εσωτερικό συναίσθημα, η μαγεία, που μεταδίδουν, αφαιρεί από το χρόνο την υλικότητα και μελοποιεί τη δράση τους.\nΟ έπαινος και μάλιστα ο δημόσιος είναι δικαιολογημένος και απαραίτητος στους μαθητές και στις μαθήτριες, αλλά και στους υπόλοιπους παράγοντες του σχολικού περιβάλλοντος του Α' δημοτικού Ηγουμενίτσα.\nΣτο video, που ακολουθεί, ακούγονται τραγούδια από εκδήλωση, πριν λίγους μήνες, αφιερωμένη στο Θεσπρωτό ποιητή Μιχάλη Γκανά.


O κίνδυνος να υπάρξει πρόβλημα στύσης αυξάνεται συνήθως με την ηλικία. Άλλα πράγματα που αυξάνουν τον κίνδυνο περιλαμβάνουν:\nΤις ασθένειες που επηρεάζουν τα αιμοφόρα αγγεία, τέτοιες ασθένειες είναι ο διαβήτης, η υψηλή πίεση του αίματος, και η υψηλή χοληστερόλη. Περίπου οι μισοί από τους άνδρες που πάσχουν από διαβήτη μπορεί αναπτύξουν προβλήματα στύσης.Ακόμη επηρεάζεται από ασθένειες που επηρεάζουν τα νεύρα και αυτές περιλαμβάνουν την σκλήρυνση κατά πλάκας και τη νόσο του Πάρκινσον.\nΕπίσης επηρεάζεται από τα φάρμακα που τυχόν λαμβάνει ένας ασθενής,το κάπνισμα ή τη χρήση καπνού,άλλα προβλήματα υγείας, όπως τα χαμηλά επίπεδα τεστοστερόνης,τους τραυματισμούς στην περιοχή της πυελού, μια κάκωση νωτιαίου μυελού.Ακόμη επηρεάζετει και και τη διάρκεια της θεραπείας, όπως η πυελική χειρουργική επέμβαση ή ακτινοβολία στην περιοχή της πυέλου και τέλος χρησιμοποιώντας ουσίες, όπως η μακροχρόνια (χρόνια) κατάχρηση αλκοόλ.\nΨυχολογικοί παράγοντες επίσης αυξάνουν τον κίνδυνο για στυτική δυσλειτουργία, όπως η κατάθλιψη ή μια πρόσφατη αλλαγή στον τρόπο ζωής του ασθενούς.Ακόμα και δραστηριότητες που μειώνουν τη ροή του αίματος στο πέος μπορεί να αυξήσουν τον κίνδυνο για προβλήματα στύσης. Για παράδειγμα, συχνά σε μεγάλες αποστάσεις με το ποδήλατο ή στην ιππασία με την χρήση μιας σκληρής και στενής σέλας μπορεί να αυξηθεί ο κίνδυνος. Αλλά η πιθανή σχέση μεταξύ ποδηλάτου και προβλημάτων στύσης δεν έχει ακόμα αποδειχθεί. Οι ειδικοί συνεχίζουν να συζητούν αυτό το θέμα.\nΗ βαζεκτομή συνήθως λέγεται ότι δεν προκαλεί προβλήματα στύσης. Αλλά ο πόνος μετά την επέμβαση μπορεί να επηρεάσει τη σεξουαλική απόδοση για έναν χρόνο. Και αν ένας άνθρωπος δεν ήταν άνετος με την απόφασή του να κάνει βαζεκτομή, ή αν έχει δεύτερες σκέψεις, αυτό θα μπορούσε να τον επηρεάσει ψυχολογικά.\nΤα φάρμακα που μπορούν να βοηθήσουν στην στύση μπορεί να χρησιμοποιηθούν για την αντιμετώπιση των προβλημάτων στύσης που προκαλούνται από τα αιμοφόρα αγγεία (αγγειακά προβλήματα), ορμονικά προβλήματα, το νευρικό σύστημα, ή ψυχολογικά προβλήματα. Μπορούν επίσης να χρησιμοποιηθούν σε συνδυασμό με την παροχή συμβουλών για την αντιμετώπιση των προβλημάτων στύσης που προκλήθηκαν απο ψυχολογικά αίτια.\nΣυνήθως χρησιμοποιούνται από του στόματος φάρμακα τα οποία περιλαμβάνουν:τους PDE-5 αναστολείς, όπως η σιλδεναφίλη (για παράδειγμα, το Viagra), η ταδαλαφίλη (για παράδειγμα, Cialis), και η βαρδεναφίλη (για παράδειγμα, Levitra).Άλλα φάρμακα που μπορούν να χρησιμοποιηθούν περιλαμβάνουν:τα ενέσιμα φάρμακα,την ενδοουρηθρική αλπροσταδίλη (MUSE), τις ορμόνες και άλλα φάρμακα μπορεί να συνταγογραφούνται για τους άνδρες που έχουν χαμηλή τεστοστερόνη ή υψηλά επίπεδα προλακτίνης.\nΑν και τα από του στόματος φάρμακα για προβλήματα στύσης μπορούν να αγοραστούν μέσω του διαδικτύου, θα πρέπει να μιλήσετε με το γιατρό σας πριν χρησιμοποιήσετε αυτό το φάρμακο και αυτό είναι ιδιαίτερα σημαντικό εάν έχετε ένα πρόβλημα με την καρδιά.\nPDE-5 αναστολείς και καρδιακά προβλήματα\nΟι PDE-5 αναστολείς δεν πρέπει ποτέ να χρησιμοποιούνται ταυτόχρονα με ένα φάρμακο που περιέχει νιτρικά, όπως νιτρογλυκερίνη. Λαμβάνοντας νιτρογλυκερίνη και έναν αναστολέα PDE-5 εντός 24 ωρών από την άλλη πλευρά μπορεί να μειώσει σημαντικά την αρτηριακή σας πίεση. Αυτό όμως θα μπορούσε να οδηγήσει σε καρδιακή προσβολή, εγκεφαλικό επεισόδιο, ή θάνατο.\nΣυζητήστε με το γιατρό σας σχετικά με το αν τα φάρμακα για προβλήματα στύσης είναι ασφαλή για σας εάν:Έχετε καρδιακή νόσο,καρδιακή ανεπάρκεια ή χαμηλή αρτηριακή πίεση και παίρνετε φάρμακα για την υψηλή αρτηριακή πίεση.Εάν παίρνετε ένα αναστολέα PDE-5 και πρόκειται να κάνετε μια εξέταση για καρδιοπάθεια, βεβαιωθείτε ότι ο γιατρός σας γνωρίζει τι φαρμακα παίρνετε. Δεν θα πρέπει να λαμβάνετε sildenafil (για παράδειγμα, το Viagra) ή βαρδεναφίλη (για παράδειγμα, Levitra) για 24 ώρες πριν από τη εξέταση. Μην πάρετε ταδαλαφίλη (για παράδειγμα, το Cialis) για τουλάχιστον 48 ώρες πριν από τη εξέταση. Στη συνέχεια, αν δεν έχετε κάποιο πρόβλημα κατά τη διάρκεια της εξέτασης, θα είναι ασφαλές να κάνετε χρήση φαρμάκων που περιέχουν νιτρικά άλατα, όπως νιτρογλυκερίνη.\nΕάν χρησιμοποιείτε ένα συνδυασμό φαρμάκων για την υψηλή πίεση του αίματος, οι αναστολείς PDE-5 θα μπορούσαν να προκαλέσουν χαμηλή αρτηριακή πίεση (υπόταση). Επίσης, για το λόγο αυτό, δεν πρέπει να πάρετε άλφα αποκλειστές οι οποίοι χρησιμοποιούνται για τη μείωση της πίεσης του αίματος και για τη θεραπεία της υπερτροφίας του προστάτη. Ο συνδυασμός μπορεί να προκαλέσει επικίνδυνη πτώση της αρτηριακής πίεσης.\nΣεξ και καρδιακά προβλήματα\nΗ σεξουαλική δραστηριότητα είναι άσκηση. Εάν έχετε κάποια καρδιακή πάθηση και δεν είστε σεξουαλικά ενεργοί πάντα, μιλήστε με το γιατρό σας για να βεβαιωθείτε ότι μπορείτε να συμμετάσχετε σε σεξουαλική δραστηριότητα με ασφάλεια.


Οδηγός pre workout | Τι είναι; Πότε να τα πάρετε; - MYPROTEIN™\nΤα Pre workout shakes και συμπληρώματα είναι ένας εκπληκτικός τρόπος για μια αποτελεσματική και επιτυχημένη προπόνηση. Είναι απαραίτητη προσθήκη στην τσάντα γυμναστηρίου σας όπως και τα shake post-workout!\nΤι κάνουν τα Pre Workout;\nΤα Pre-workout είναι σχεδιασμένα ώστε να σας προσφέρουν ενέργεια και θρεπτικά συστατικά ώστε να μεγιστοποιήσετε τα αποτελέσματα σας, μειώνοντας παράλληλα την καταστροφή στο σώμα σας. Παρέχουν ενέργεια και προστατευούν το σώμα σας ενώ φτάνουν την απόδοσή σας στα ύψη!\nΟταν λαμβάνετε pre-workout, είστε πιο συγκεντρωμένοι στην προπόνηση και μειώνετε η κούραση σας. Έρευνες επίσης δείχνουν ότι βελτιώνουν την αθλητική απόδοση.\nΠότε να λάβω Pre-Workout;\nΗ κατάλληλη ώρα είναι 30 λεπτά πριν ξεκινήσετε το πρόγραμμα σας. Αυτό το διάστημα είναι το βέλτιστο ώστε να δράσει ακριβώς την ώρα που το χρειάζεστε. Αν το πάρετε νωρίτερα, θα χάσετε τα πλεονεκτήματα κατά την διάρκεια της προπόνησης.\nΑν το λάβετε στην αρχή της ημέρας και η προπόνησή σας είναι το απόγευμα, τότε δεν έχει νόημα μιας και η δράση του θα έχει περάσει.\nTα Pre-workout είναι καλό να λαμβάνονται με άδειο στομάχι. Αυτό τα κάνει κατάλληλα για πρωϊνές προπονήσεις, αλλά με σωστό ρύθμισμα των γευμάτων σας δεν υπάρχει κανένα πρόβλημα και στις απογευματινές προπονήσεις. Προσοχή όμως μην το λάβετε αρκετά αργά το βράδυ, διότι μπορεί να επηρέασει τον ύπνο σας.\nΠερισσότερη δόση… καλύτερη προπόνηση;\nΟυκ εν τω πολλώ το ευ… Επομένως, μην λαμβάνετε ανεξέλεγκτες ποσότητες διότι μπορεί να έχει αντίθετα αποτελέσματα.\nΑκολουθήστε αυστηρά τις οδηγίες!\nΕίναι όλα τα pre workout ίδια;\nΌχι. Υπάρχει μια ευρεία σειρά από pre-workout shakes της Myprotein. Ανεξάρτητα από τους στόχους σας και τις ανάγκες σας, θα βρείτε το κατάλληλο για εσάς το οποίο θα σας προσφέρει τα βέλτιστα αποτελέσματα.\nΕίτε ο στόχος σας είναι η μυϊκη μάζα είτε η γράμμωση, θα βρείτε το κατάλληλο προϊόν για εσάς.\nΜε καφεΐνη ή χωρίς ή διαφορετικές ποσότητες συστατικών, η Myprotein έχει φροντίσει ώστε να βρείτε το κατάλληλο προϊόν.\nΓια παράδειγμα, αν πίνετε πολλούς καφέδες, καλό είναι να λάβετε ένα προεξασκητικό χωρίς καφεΐνη. Και το αντίθετο!\nΠρέπει να παίρνω pre workout αντί για πρωτεΐνη;\nΕίναι δύο τελείως διαφορετικά συμπληρώματα και καλό θα είναι να λαμβάνονται και τα δύο.\nΠριν την προπόνηση, λαμβάνετε το προεξασκητικό σας. Η πρωτεΐνη λαμβάνετε μετά την προπόνηση ή οποιαδήποτε στιγμή της ημέρας ανάλογα της ημερήσιες ανάγκες σας.


Πεταλι Mooer Overdrive Sweeper - Εφε - πεταλια (MSC.300267)\nΑρχική > Μουσικά όργανα > Εφέ • πετάλια > ΠΕΤΑΛΙ MOOER OVERDRIVE SWEEPER\nΤο Mooer Sweeper είναι ένα δυναμικό envelope filter που λειτουργεί εξαιρετικά τόσο με μπάσο όσο και με κιθάρα. Για μεγαλύτερη ευελιξία, το Sweeper έχει 2 modes. Η λειτουργία Clean παράγει μια εξαιρετική δυναμική επίδραση του envelope filter, με μοναδικούς vocal-like ήχους,ενώ η λειτουργία Fuzz προσθέτει τόνο fuzz και ενισχύει το αρμονικό περιεχόμενο, για ένα περισσότερο vintage ήχο. Το Sweeper θα προσθέςει ένα μοναδικό και funky filter tone, στο οπλοστάσιό σας.\nΕίσοδος: 1/4 monaural jack (impedance: 220k Ohms).\nΕξοδος: 1/4 monaural jack (impedance: 1.4k Ohms).\nΡεύμα: 7 mA.\nΠΕΤΑΛΙ MOOER OVERDRIVE SWEEPER (MSC.300267)\nΤο Mooer Sweeper είναι ένα δυναμικό envelope filter που λειτουργεί εξαιρετικά τόσο με μπάσο όσο και με κιθάρα. Για μεγαλύτερη ευελιξία, το Sweeper έχει 2 modes. Η λειτουργία Clean παράγει μια εξαιρετική δυναμική επίδραση του envelope filter, με μοναδικούς vocal-like ήχους, ενώ η λειτουργία Fuzz προσθέτει τόνο fuzz και ενισχύει το αρμονικό περιεχόμενο, για ένα περισσότερο vintage ήχο. Το Sweeper θα προσθέςει ένα μοναδικό και funky filter tone, στο οπλοστάσιό σας.\n• Είσοδος: 1/4 monaural jack (impedance: 220k Ohms).\n• Εξοδος: 1/4 monaural jack (impedance: 1.4k Ohms).\n• Ρεύμα: 7 mA.\nΠΕΤΑΛΙ MOOER OVERDRIVE SWEEPER MSC.300267 MSC.300267 MOOER MOOER ΕΦΕ - ΠΕΤΑΛΙΑ Κατηγορία: ΕΦΕ - ΠΕΤΑΛΙΑ •MOOER στην κατηγορία ΕΦΕ - ΠΕΤΑΛΙΑ Το Mooer Sweeper είναι ένα δυναμικό envelope filter που λειτουργεί εξαιρετικά τόσο με μπάσο όσο και με κιθάρα. Για μεγαλύτερη ευελιξία, το Sweeper έχει 2 modes. Η λειτουργία Clean παράγει μια εξαιρετική δυναμική επίδραση του envelope filter, με μοναδικούς vocal-like ήχους, ενώ η λειτουργία Fuzz προσθέτει τόνο fuzz και ενισχύει το αρμονικό περιεχόμενο, για ένα περισσότερο vintage ήχο. Το Sweeper θα προσθέςει ένα μοναδικό και funky filter tone, στο οπλοστάσιό σας. Χαρακτηριστικά: - Μεταλλική κατασκευή. - Μικρό μέγεθος και προσεγμένη αισθητική. - True bypass. • Είσοδος: 1/4 monaural jack (impedance: 220k Ohms).• Εξοδος: 1/4 monaural jack (impedance: 1.4k Ohms).• Τροφοδοσία: AC adapter 9V DC.• Ρεύμα: 7 mA.• Χρώμα: Ασημί.• Διαστάσεις (ΒxΠxΥ): 93.5 x 42 x 52 mm.• Βάρος: 160 g. ΠΕΤΑΛΙ MOOER OVERDRIVE SWEEPER